Тоҳир Йўлдошнинг ўғли ўтгани айтилган туманда қонли ҳужум - BBC News O'zbek\nЎзбекистон Исломий Ҳаракати марҳум ҳамасосчиси ва дастлабки етакчиси ўғлининг келиб, жойлашиб олганига оид расмий хабарлардан саноқли ойлар ўтиб, Афғонистоннинг шимолий Сарипул вилояти Сайёд тумани жангариларнинг қонли ҳужумларига саҳна бўлган.\nҲаракат бундан икки йил бурун расман тўлиғича байъат келтирган ИШИД жангари гуруҳи Толибон билан бирга туманнинг Мирзаваланг минтақасидаги бир қишлоқда "камида 50 нафар тинч фуқарони шафқатсизларча қириб ташлаган".\nҲамкорликдаги сўнгги қонли ҳужум бу икки жангари гуруҳ ўртасида айнан Афғонистон шимолида кескин зиддиятлар кузатилаётгани, охирги ойларда икковлон бир-бирларига қарши шиддатли жангларга киришишганига оид хабарлар манзарасида кузатилмоқда.\nТаъкидлаш жоиз, бу икки жангари гуруҳ шу пайтгача Афғонистоннинг аксарият Марказий Осиё давлатларига бевосита чегарадош шимолий ва шимолий-шарқий минтақаларида бир ҳужумда бунча катта сондаги оддий инсонларнинг умрларига зомин бўлмаган.\nСарипул вилояти масъулларига кўра, ҳужумчилар орасида хорижий жангарилар ҳам бўлган. Аммо улар бу жангариларнинг қай бир давлат фуқаролари эканликларини очиқлашмаган.\nСарипул эса, катта сондаги хорижий иттифоқ қўшинлари Афғонистонни тарк этган ўтган уч йил ичида мамлакатнинг айнан Ўзбекистон Исломий ҳаракати аъзолари фаоллашган иккита шимолий вилоятидан биттаси сифатида кўрилади.\nЖангарилар томонидан Сайёдда "шафқатсизларча қириб ташланган"и айтилаётган бу одамлар орасида болалар ва аёлларнинг ҳам борликлари хабар берилган.\nУстига устак, улар қурбонларининг аксарияти шиа мусулмонлари бўлишган.\nБу қишлоққа ҳужум қилган ҳар икки жангари гуруҳ ҳам сунний мусулмонларига мансуб.\nАммо ҳам Яқин Шарқ ва ҳам Афғонистон уруш тажрибаси таҳлил қилинганда, шиа мусулмонларини асосан ИШИД жангари гуруҳи ҳужумга тутиб келган.\nБу ҳар икки минтақада ўтган яқин йиллар ичида шиа мусулмонларига қарши уюштирилган энг қонли ҳужумларга масъулиятни айни шу гуруҳ ўз зиммасига олиб келган.\nСарипулнинг Сайёд туманидаги сўнгги қонли ҳужум манзарасида эса, Афғонистон Толибон ҳаракати раддия билан чиққан.\nЎзларининг бирор бир тинч фуқаронинг умрига зомин бўлмаганликларини иддао қилган.\nАммо, минтақадан олинган энг сўнгги хабарларга кўра, "ўнлаб шиа мусулмонлари шафқатсизларча ўлдирилиши" ортидан, Мирзавалангда 100 дан ортиқ одам толиблар қуршовида қолишган. Уларнинг орасида ҳам аёллар ва болаларнинг борликлари айтилмоқда.\nХабарларга кўра, ораларида келиб чиққан кутилмаган ихтилоф ортидан, ИШИД жангарилари мазкур ҳудудни тарк этишган.\nАфғонистонлик масъуллар эса, Толибон қамалидагиларни озод қилиш учун тез орада йирик ҳарбий амалиёт олиб боришларини билдиришган.\nМарҳум Тоҳир Йўлдош ўғлининг Афғонистон шимолида эканига оид хабарлар турли матбуот нашрларида шу йил бошида пайдо бўлган.\nХабарларда унинг ИШИД гуруҳи номи остида айнан Сарипул вилоятининг Сайёд туманига келиб жойлашиб олгани ва афғон ҳукуматига қарши жанг бошлаётгани ҳақида айтилган.\nБунинг ортидан, марҳум Тоҳир Йўлдош ўғлининг Туркманистонга бевосита чегарадош Жаузжон вилоятининг сўнгги ойларда энг беқарор Дарзоб туманига ўтганига оид хабарлар ҳам олинган.\nСарипул вилоят ҳокими матбуот воизи Забиуллоҳ Омоний Би-би-си Ўзбек Хизмати билан суҳбатида, "Бу жангарилар минтақада ИШИД гуруҳи фаолиятини кенгайтиришга уриниб, маҳаллий аҳоли орасидан ўзларига янги аъзолар ёллашга ҳаракат қилишаётгани, ўзларининг бундан ташвишда" эканликларини билдирганди.\nБундан аввал Афғонистон Толибон ҳаракати сафларида жанг қилган бу жангариларнинг ҳозирга келиб, ИШИД гуруҳи байроғи остида жанг қилишаётганини маълум қилганди.\nХудди шу манзарада Сарипулга қўшни ва Туркманистонга бевосита чегарадош шимолий Жаузжон вилояти масъуллари ҳам чекка минтақаларда ИШИД гуруҳи фаолияти кучайиб бораётганидан ўз хавотирларини изҳор этишган.\nЖаузжон вилояти ҳокими матбуот воизи Муҳаммад Ризо Ғафурий Би-би-си Ўзбек Хизмати билан суҳбатида, "ИШИД гуруҳи аъзолари вилоятнинг чегара туманларида, ҳатто, маҳаллий аҳоли устидан маҳкама ўтказишгача боришаётгани, масжидлардан бирини ўз зиндонларига ҳам айлантиришга улгуришгани"ни айтганди.\nАммо ҳар икки вилоят масъуллари ҳам марҳум Тоҳир Йўлдош ўғлининг ИШИД сафларида қандай мақомда экани, жангариларининг сони ва уларнинг айнан қай бир давлат фуқароларидан иборат эканликлари дохил унга оид бирор бир шахсий маълумотни очиқлашмаганди.\nЎзбекистон Исломий Ҳаракати 2015 йилнинг сентябр ойида расман баёнот билан чиқиб, ўзларининг Покистондан тўлиғича Афғонистонга қайтишганини маълум қилган.\nБунинг ортидан, Ўзбекистон Исломий Ҳаракати аъзоларининг аввалига Афғонистоннинг Покистонга бевосита чегарадош жанубий, жанубий-шарқий ва шарқий минтақаларида қайта фаоллашишгани кузатилган. Қисқа ватқнинг ўзида қадамлари мамлакат шимоли ва шимоли-шарқига етгани ҳам аён бўлган.\nАммо, орадан унча ўтмай, Афғонистондаги энг йирик жангари гуруҳ сифатида эътироф этилувчи Толибон билан ораларида шиддатли жанглар кечганига оид хабарлар олинган.\nЗобул ва Ғазнада кечган бу жангларда Ўзбекистон Исломий ҳаракати аъзоларининг жиддий шикаст кўрганлиги ҳам айтилган. Ўша жанглар ортидан, ҳаракат раҳбари Усмон Ғозийнинг тақдири ҳам ҳануз номаълумлигича қолмоқда.\nСўнгги ойларга келиб эса, афғон масъуллари аксариятини Марказий Осиё фуқароларига нисбат бераётган ИШИД жангариларининг, кутилмаганда, Афғонистоннинг Туркманистонга бевосита чегарадош икки шимолий вилояти: Сарипул ва Жаузжонда фаоллашиб боришаётгани кузатилган.\nПокистон Қуролли кучларининг Афғонистон билан бевосита чегарадош Шимолий Вазиристон минтақасида ўтган йил ёзидан буён олиб бораётган кенг кўламли ҳарбий амалиётлари ва икки гуруҳ аъзолари орасида кечган шиддатли жанглар ортидан, ҳаракат аъзоларининг бугунги сони маълум эмас.\nЖангариларга қарши кенг кўламли ҳарбий амалиётларга шахсан бошчилик қилиш учун Афғонистон шимолида экан, генерал Дўстум ўтган йил охирида Яқин Шарқдаги ИШИД гуруҳи Марказий Осиё давлатларини кўзлаб, минтақага ўн мингга яқин жангарисини сиздириш ниятида эканини айтганди.\nАммо, энг сўнггида таъкидлаш жоиз, ИШИД жангари гуруҳи мамлакат биринчи вице-президентининг бу баёноти дохил, Афғонистон шимоли ва шимоли-шарқидаги афғон масъуллари ўзларига нисбат бераётган бирор бир қотилликка расман ва ошкора муносабат билдиришмаган.\nШу жумладан, Сарипулнинг Сайёд туманида амалга оширилган сўнгги қонли ҳужум борасида ҳам гуруҳ, ҳозирча, жим.\nЛекин бир ҳужумнинг ўзида аксарияти шиа мусулмонларидан иборат ўнлаб кишининг қириб ташланиши ИШИД гуруҳининг Яқин Шарқда деярли таназзулга учраб бўлгани, исломий халифати барҳам топгани ва лидери Абу Бакр ал-Бағдодийнинг ўлдирилганига оид баёнот, хабар ҳамда иддаолар манзарасида кузатилган.


Хориж маданиятининг ноғорасига ўйнамайлик » MUZAFFAR.UZ\nХориж маданиятининг ноғорасига ўйнамайлик\n- Илҳом ака, "Сурхон" гуруҳи фақатгина фольклор этнографик йўналишда ижод қилади, деб ҳисоблашади айримлар. Шу фикр тўғрими? Фольклор қўшиқларнинг мумтоз қўшиқлардан қандай фарқи бор?\n- "Сурхон" гуруҳи фақат фольклор этнографик йўналишда ижод қилади деган тушунча нотўғри! Гуруҳимиз ижодида барча йўналишлар қаторида, яъни эстраданинг к-рор, баллада, бассоново ва ҳоказо йўналишлари билан биргаликда ўзимизнинг мамлакатимиз ичидаги турли вилоятларнинг ўзига хос бўлган этно-фольк йўналишлари ичида Сурхондарёга хос ижод намуналари етакчи ўринда туради. Бу дегани барча йўналишларда бизда ижодий маҳсулот етарли! Фольклор дегани халқ оғзаки ижодидан дегани, яъни айни бир ижодкорнинг аниқ бир, тан олинган ва тасдиқланган асари эмас, балки халқ ичига кириб кетган, эгаси кимлиги унутилиб халқникига айланган асарлардир.\n- Бу йўналишда ижод қилишнинг ўзига хос машаққатлари бўлса керак?\n- Қайси касб эгаси бўлишдан қатъий назар ёки қайси касбнинг қанақа йўналишини танлашингиздан қатъий назар, ўз ишингиз устаси бўлмасангиз, ишингизга меҳрингиз, муҳаббатингиз ва ҳурматингиз бўлмаса қийин ёки осон деган тушунча туғилади. Аксинча, севган ва қадрлаган ишингиз сиз учун мароқлиси ва энг енгили ҳисобланади. Танлаган касбингизни ва йўналишингизга ҳаётим деб қараш керак. Шунда тўрт кунлик бу ҳаётни ҳавога бекор сарфлашдан узоқ бўласиз, кексайганда афсус ва надомат эмас, балки ифтихор ила эслайсиз...\n- Фольклор йўналишнинг аҳамияти ҳақида ҳам тўхталиб ўтсангиз?\n- Фольклорнинг аҳамияти - бу ўзлигимиз, тарихимиз ва аждодларимизга бўлган эҳтиромдир. Кечаги кунни, бобо-момоларимиз ижодини унутиш, уларни давом эттирмаслик, бугунги кун учунгина долзарб ҳисоблаб, эртанги келажак авлодга етказмаслик - халқимиз, миллатимиз маданияти ва мафкурасини таназзулга олиб келиши мумкин. Тарихини, аждодларимиз маданиятини билмаган келажак авлоднинг бошқа миллат ва элат ноғорасига ўйнашдан бошқа иложи қолмайди...\n- Гуруҳ фаолияти давомида Республика миқёсида ўтказиладиган тадбирлар, ижодий кечалар, юбилейларда ҳам фаол иштирок этиб келади. Бундан ташқари, Марказий Осиё давлатларида ҳам, хорижий мамлакатларда ҳам бир неча марта яккахон концертлар ўтказган. Таассуротлар билан ўртоқлашсангиз?\n- Санъаткорнинг ҳар бир куни, ҳар бир қатнашган тадбири ўзига хос эсда қоларли ва қизиқарли. Шу сабабли, айни бир тадбирни ёки тўй-ҳашамдаги воқеани ажратиб қарамаймиз.\n-Эшитишимча, гуруҳга янги аъзолар қўшилибди. Менимча, санъат оламидаги янгиликларингиз кўпайиб боряпти.\n- Гуруҳни ёшартириш устида ишлар олиб бораяпмиз. Шогирдларни ўзимиз танлаб, дарс бериб, тайёрлаб, сафимизга қўшаяпмиз. Охирги икки-уч йил давомида бир неча ёшларни танлаб, имтиҳон чиғириқларидан ўтказиб, гуруҳнинг умумий захирасига киритган бўлсак, йил бошига келиб икки нафари ўзининг истеъдоди ва маҳоратини ишга солиб, ишончимизни қозониб, сафимизда катта саҳналарга чиқишга муваффақ бўлишди. Улардан бири - қиз бола - Ирода Бегим ва бу "Сурхон" гуруҳи жамоаси таркибидаги энг қизиқарли янгилик!\n- Рақобат ҳар соҳада мавжуд. Санъат соҳасида ҳам рақобат етарли деб ўйлайман. Рақобатга муносабатингиз?\n- Рақобат ривожланиш омилидир. Санъат соҳасида рақобат деганда ҳар бир йўналиш ўзининг мухлисларини қанчалик кўп бўлиши билан белгиланади, дейдиган бўлсак, мухлисларга манзур ва мароқли бўладиган асарлар, ижод намуналари яратиш устида тер тўкиш керак.\n- Шу кунларда "Сурхон" гуруҳи нималар билан банд? Келгусидаги режаларингиз қандай?\n- Шу кунларда янги қўшиқлар устида иш олиб бораяпмиз. Бундан ташқари, давлатимиз тез суръатларда ривожланиб бораётганлиги муносабати билан хорижий давлатлардан катта катта инвесторлар, компанияларнинг вакиллари меҳмонга келиб туришганлиги боис, уларнинг ҳурматига вазирликларимиз томонидан уюштирилаётган қабул маросимларида ўзимизнинг миллий фольклор эстрада қўшиқларимиз билан қатнашиш бахтига мушарраф бўлаяпмиз.\nБарча касб эгаларига ўзингизнинг касбингизни севинг, ардоқланг, ҳурмат қилинг, қадрига етинг ва роҳатини кўринг дея ният билдириб қоламиз.\n-Мазмунли суҳбатингиз учун ташаккур.\nСуҳбатдош - Маъруфа СОЛИЕВА.\nЧоп этилган: 24-06-2019, 08:57\nБўлим: Диллашув ва гўзаллик сари uz\nКўрилган: 1 062\n“Қалбим садоси” танлови\nЧоп этилган: 21-04-2019, 05:41\nСайёра Қозиева қачон концерт бермоқчи?\nЧоп этилган: 10-11-2018, 05:41\n"Сурхон" гуруҳи – "Салом дўстлар"\nЧоп этилган: 27-02-2018, 02:14\nОтабек МУҲАММАДЗОҲИД: “Тановор”ни куйлаб бер десангиз, “Ушшоқ”ни тушунадиганлар бор\nЧоп этилган: 2-07-2016, 14:30


Шавкат Мирзиёев Рамазон ҳайити куни беморлар ҳолидан хабар олди\n16:07 / 26.06.2017 56265\nРамазон ойи маънавий-руҳий ҳаётда, жамиятдаги ўзаро аҳиллик ва меҳр-оқибат муҳитини мустаҳкамлашда муҳим аҳамиятга эга. Халқимиз азал-азалдан ушбу муборак кунларда ўзгаларга алоҳида меҳр-мурувват кўрсатган, беморлар ҳолидан хабар олган, кўмакка муҳтож инсонларни ҳар томонлама қўллаб-қувватлаган. Бу анъана мамлакатда олиб борилаётган кучли ижтимоий ҳимоя сиёсатига ҳам уйғундир.\nЎзА’нинг хабар беришича, давлат раҳбарининг 2017 йил 20 июндаги “Рамазон ҳайитини нишонлаш тўғрисида”ги қарорига биноан ушбу айём эзгулик, хайру саховат руҳида ўтмоқда. Кексалар, беморлар ҳолидан хабар олинмоқда.\nАна шу анъанага мувофиқ, Ўзбекистон Республикаси Президенти Шавкат Мирзиёев 26 июнь куни Тошкент шаҳар руҳий касалликлар клиник шифохонасини бориб кўрди.\nТошкент шаҳар руҳий касалликлар клиник шифохонаси 1896 йилда қурилган. Шифохонада касалликлар тури, даволаш усуллари, беморлар ҳолатига ихтисослашган 18 бўлим ташкил этилган. Клиник-биокимё лабораторияси, рентген, УТТ, энцефалография, экспертиза хоналари зарур восита ва малакали мутахассислар билан таъминланган. Шифохона Тошкент тиббиёт академияси, Тошкент педиатрия тиббиёт институти, Тошкент врачлар малакасини ошириш институтининг руҳий касалликлар кафедралари учун клиник база ҳисобланади.\nЎзбекистон Республикаси Вазирлар Маҳкамасининг 2013 йил 25 июлдаги руҳий-тиббий хизмат фаолиятини такомиллаштиришга оид қарорига мувофиқ, шифохонада қурилиш-реконструкция ишлари амалга оширилмоқда. 2015-2016 йилларда 4 янги бино фойдаланишга топширилди. Икки қаватли яна бир корпус қурилмоқда.\nПрезидент шифохона эски биноларини янгилаш борасидаги лойиҳалар билан танишди. Беморларга яратилган шароитларни кўздан кечирди.\nБеморларга муносиб шароитлар яратиш керак, деди давлат раҳбари. Шифохонанинг ташқи ва ички кўринишини тартибга келтириш, бу ерда ишлаётган тиббиёт ходимларининг ижтимоий ҳимоясини кучайтириш, хусусан, уларни уй-жой билан таъминлаш бўйича кўрсатмалар берилди.\nПрезидент Шавкат Мирзиёев Мирзо Улуғбек туманидаги “Мурувват” уйида ҳам бўлиб, беморлар учун яратилган шароит билан танишди.\nИнтернат уйи 1979 йилда қурилган.\nБугунги кунда бино ва унинг конструктив элементларининг техник ҳолати таъмирталаб. Давлат раҳбарига мазкур интернат ҳудудини кенгайтириш ва қўшимча бинолар қуриш лойиҳаси ҳақида маълумот берилди.\nИнтернатда руҳий касал ногирон эркаклар даволанади.\nУлуғ айём кунлари бундай савоб ишларни қилиш, беморлар ҳолидан хабар олиш ҳар биримизнинг эътиборимизда бўлмоғи зарур, деди давлат раҳбари.\nПрезидент мазкур шифохона ҳудуди ёнида қўшимча қурилиш ишлари олиб бориш, касалликларнинг турига қараб алоҳида бинолар қуриш ва жойлаштириш бўйича кўрсатмалар берди.\nСаудия Арабистони ва БААда 15 июнь Ийд Ал-Фитрнинг биринчи куни дея эълон қилинди\n15 июнда Тошкент метроси соат 4 дан иш бошлайди


Ҳар қандай қурилма билан ишлай оладиган Google геймпадини томоша қилинг! - Terabayt.Uz\nҲар қандай қурилма билан ишлай оладиган Google геймпадини томоша қилинг!\nGoogle компанияси тез орада видеоўйинларнинг оқимли трансляцияси бўйича Project Stream номли янги сервисини расман тақдим этиши кутилмоқда. Уни яқинда Assassin’s Creed Odyssey саргузаштли экшн ўйини ёрдамида оммавий тарзда синаб ҳам кўрди.\nБундан ташқари, қидирув гиганти ўзининг ўйин контроллерини ҳам тайёрлабди! Унинг патент ҳужжатларида акс этган чизмаларга асосланиб, Yanko Design рассоми геймпаднинг рендер суратларини тақдим этди.\nАгарда патентдаги маълумотлар тўғри бўлиб чиқса, у ҳолда бу контроллер геймерни хабарлар, таклифлар, янги рекорд кабилар ҳақида огоҳлантириб туради. Мазкур геймпад смартфон, телевизор ва планшетлар билан ҳам ишлай олади.\nУмуман олганда, ўйин контроллерлари бир-бирига жуда ўхшаш: улар иккита аналогли стик, хочсимон D-pad, тўртта «тепки»ча ва қўшимча тугмачалар билан жиҳозланган. Улар одатда шу унсурларнинг жойлашуви ва корпусининг шаклига кўра фарқланади, холос.\nЎҚИНГ: Компьютерлар учун бешта бепул «шоҳона жанг» ўйини\nҚидирув гигантининг контроллерида эса булардан ташқари яна Google тугмачалари, микрофон, шунингдек, «Уйга» ва «Меню» тугмачалари ҳам бор! Микрофон тугмачаси нафақат микрофонни ўчириб-ёқишга, балки Google Assistant’ни ишга тушириш учун ҳам хизмат қилади.\nАйтиш керакки, Google шу йилнинг 18–23 март кунлари дастурчилар учун йиллик Game Developer Conference тадбирини ўтказади. Янги авлод геймпади ҳам шунда тақдим этилса керак.\nGoogle’нинг ўйин контроллери қачон савдога чиқарилиши, шунингдек бизнинг бозорларга етиб келиши маълум эмас. Унгача эса Terashop.uz интернет-дўконидан Sony PlayStation 4 500GB русумли ўйин приставкасини 3 385 000 сўм эвазига сотиб олиш ёки компьютерда ҳам, смартфонда ҳам ўйин жараёнини қулайлаштирувчи Ipega Batman Wireless геймпадини атиги 249 000 сўмга харид қилиш мумкин. Айниқса, шу кунларда – акция даврида бу харид сиз учун манфаатли ва қизиқарли бўлади.\nЎҚИНГ: Microsoft кутилмаганда оммабоп ўйинлардан бирини буткул бепул қилди ва Xbox One учун ҳам тақдим этди! (+видео)\n#Google #ўйинлар #аксессуарлар #Google Project Stream


Таътил вақтида фарзандингиз телевизорга қарам бўлиб қолмаяптими?\nУзоқ кутилган ёзги таътил кунлари ҳам келди. Мана шундай кунларда болажонларнинг кўп вақтларини телевизор ва компьютерлар қаршисида ўтказмасликлари учун ота-оналар қўлдан келганча ҳаракат қилишлари керак.\nХўш, нима деб ўйлайсиз, нега замонавий болалар телевизор томоша қилишни жуда яхши кўрадилар?\nОйнаи жаҳонга қарам бўлган болалар ҳамиша ўз таассуротларини ўзгартиришга интилишади, улар ташқи стимулга муҳтожлар ва минг, афсуски буни экрандан қабул қилишади. Китоб ўқиш ва катталарнинг насиҳатларини тинглашни истамайдиган болаларнинг соатлаб телевизор томоша қилишлари, уларнинг ижодий фаоллигини кескин пасайтиради ва дунёқарашларини торайтиради.\nЭкранга қарам бўлишнинг асосий сабабларидан бири - бу бола учун янада қизиқарли ва мазмунли машғулотларнинг етишмаслиги ёки йўқлигидир. Бундан кўриниб турибдики, бирор бир машғулот билан шуғулланувчи болалар одатда телевизор экранига боғланиб қолмайдилар. Ҳеч бўлмаганда, фарзандингизни уй ишларига жалб қилинг. Масалан, дам олиш кунлари биргаликда ширинлик тайёрланг, уй тозалаш ишларини ўйин тарзида мароқли машғулотга айлантиринг. Буни шунчаки буйруқ бериб, вазифа шаклида талаб қилманг, биргаликда бажаринг. Энг муҳими, бажараётган юмушингиздан ўзингиз ҳам завқланинг. Шунда фарзандингиз ҳам меҳнатга меҳр қўяди. Буларнинг барчаси болага ҳақиқий ҳаётда жуда кўп қизиқарли нарсалар борлигини ҳис қилиш имкониятини беради.\n- Телевизор ва видеоларни томоша қилишни аудио ва радиоэшиттиришлар тинглаш билан алмаштиринг. Ҳикоялар ва эртакларни қулоқ орқали идрок этиш боладан видеонинг кетма-кетлигини идрок этиш учун кўпроқ ички фаолликни талаб қилади. Натижада бола бир вақтнинг ўзида ҳам тинглаб, ҳам бошқа юмуш билан бемалол шуғулланиши мумкин.\n- Фарзандингизнинг томоша қиладиган мултфильм ёки севимли дастурларини назорат қилинг. Бунда анимацион сериаллардан кўра қисқароқ ва фойдали бўлган болажонлар учун кўрсатувларни кўришига шароит яратиб беринг.\n- Кўпгина ота-оналар кичкинтойларининг иштаҳаси йўқлигидан шикоят қиладилар. Иштаҳани яхшилаш учун овқатланиш пайтида телевизор кўрсатмасликка ҳаракат қилинг.\n- Фарзандингиз билан қизиқарли фильмларни биргаликда томоша қилинг. Фильм тугагач, таассуротларингизни биргаликда муҳокама қилинг. Фарзандингиз билан бирга фильм сюжетига мос ўйинчоқлар ўйнанг.\nАлбатта, ойнаи жаҳонга бўлган қарамликни бартараф этиш учун ота-оналардан узоқ вақт ва сабр талаб этилади, аммо натижада фарзандингиз соғ-саломат ҳамда дунёқараши кенг бўлиб камол топади.


Расули акрамнинг сийратлари\nПайғамбаримиз соллаллоҳу алайҳи васалламнинг сийратлари олтмиш уч йиллик ҳаётлари тарихи, демакдир. Расули акрамнинг қамарий ҳисобда 63, шамсий йил ҳисоби билан 61 йиллик ҳаётларини (571-632) икки даврга бўлиб ўрганиш мумкин: пайғамбарликдан олдинги давр (571-610); пайғамбарлик даври (610-632).\nҲазрат Муҳаммад соллаллоҳу алайҳи васалламнинг пайғамбарликкача бўлган ҳаётлари қирқ йиллик бир даврни ўз ичига олади. Исломга даъват бошланмасдан олдинги даврга «жоҳилият даври», Расули акрамнинг пайғамбарлик даврларига эса «Асри Саодат» номи берилган. Асри Саодат даври йигирма уч йил давом этди.\nДастлаб Расули акрамнинг шажараи мубораклари билан танишиб чиқсак.\nҲазрат Муҳаммад соллаллоҳу алайҳи вассаламнинг оталари Абдуллоҳ, оналари Оминадир. Аждодлари Аднонгача бориб етади. Пайғамбаримиз алайҳиссаломнинг тартиб билан боболари қуйидагилар эди: Абдулмутталиб (Шайба), Ҳошим, Абдуманноф, Қусайй, Ҳаким (Килоб), Мурра, Каъб, Луай, Ғолиб, Фихр (Қурайш), Малик, Надр, Кинона, Хузайма, Мудрика, Илёс, Низор, Маъад, Аднон. Аднон Исмоилнинг ўғиллари бўлиб, Кайзар сулоласидан эди.\nОминанинг оталари Ваҳб, боболари (тартиб билан) шулардир: Навфал, Абдулузза, Зуҳра, Ҳаким. Ҳаким ҳам Зуҳранинг, ҳам Қусаййнинг отаси эканини эътиборга олсак, Пайғамбаримизнинг оталари ва оналарининг аждодлари Ҳакимда келиб бирлашганининг гувоҳи бўламиз.\nРасули акрамнинг оталари Абдуллоҳ Қурайш қабиласининг ҳошимий уруғидан, оналари Омина эса Зуҳра уруғидандирлар. Ҳар иккилари ҳам маккалик, ҳар иккилари ҳам Макканинг ҳокими ва Каъбанинг ҳимоячиси бўлган Қурайш қабиласидан эдилар1.\nҲазрат Исмоил алайҳиссаломнинг оталари ҳазрат Иброҳим алайҳиссалом илоҳий пайғамбарларнинг буюкларидан эдилар. У Зот Ироқда Сумар шаҳрининг Ур деган бир жойида туғилганлар. Милоддан олдинги 2000 йилларда Бобил халқини Аллоҳнинг ягоналиги эътиқодига даъват этганлар.\nУ пайтда Бобил аҳолиси беш сайёр (кезувчи) юлдузга, ой ва қуёшга сиғинарди. Шу сабабдан ҳам ибодатгоҳларини етти қаватли қилишар, ҳафтани «етти» деб ҳисоблашар эди.\nҲазрат Иброҳимнинг даъватлари Бобил ҳукмдори Намруд (Алмунжид) томонидан гулхан билан кутиб олинди. Гулханга ташланган Иброҳим Пайғамбар Аллоҳнинг қудрати билан омон қолдилар2. Ўзларига эргашган Иброний қабиласини олиб, Ироқдан чиқиб кетдилар; Фаластинга келдилар. Маълум муддатдан сўнг Мисрга бордилар. Бу ерда ҳам илоҳий даъватларига қулоқ солишмагач, Фаластинга қайтиб келишга мажбур бўлдилар.\nҲазрат Иброҳим замонларида бутун дунё зулмат ичида сузар, ҳеч ким Ҳақни танимас, билишни хоҳламас эди. Шу тахлит бу Пайғамбар Ироқ, Сурия, Миср ва Фаластинда «Ҳаниф дини» бўлмиш тавҳид эътиқодини кенг ёя олмадилар. Охири бу эътиқодни Ҳижозда ўрнатишга қарор қилдилар.\nҲазрат Иброҳимнинг икки ўғиллари бўлиб, тўнғичлари Исмоил Исҳоқдан ўн тўрт ёш катта эдилар. Исмоилнинг оналари Ҳожар, Исҳоқники эса Сора эди.\nҲазрат Иброҳим тўнғич ўғиллари Исмоил билан Ҳожар икковларини олиб Маккага келдилар. У ерга жойлаштирдилар. Ҳазрат Иброҳимнинг Исмоил ва Ҳожарни Маккага олиб келишлари Аллоҳнинг амрига кўра бўлган эди. Соранинг қайта-қайта илтимосига кўра Ҳожарнинг сургун қилинганлигига доир айтилган гаплар тўғри эмас3.\nҲожарни ҳазрат Иброҳимга Миср ҳукмдори ҳадя қилган эди. Исмоил Пайғамбар наслидан Ҳижоз араблари ва Хотамул Анбиё бўлмиш Пайғамбаримиз соллаллоҳу алайҳи васаллам зуҳур этилдилар.\nҲазрат Иброҳимнинг кичик ўғиллари Исҳоқ Фаластинда катта бўлдилар. Исҳоқнинг ўғиллари Ёқуб пайғамбарнинг бир исмлари Исроил эди. Шунинг учун Ёқубнинг ўн икки ўғилларига «Исроил ўғиллари» (Бани Исроил) ҳам дейилди.\nБулардан бирининг исми Яҳудо эди. «Яҳудийлик» ана шу ўғилнинг наслидан тарқалган. Кейинроқ келган ҳазрат Мусога ишонганларга «Мусавий», Исо Пайғамбарга эргашганларга эса «Исавий» номи берилди.\nҲазрат Исмоил Маккага жойлашиб олган йиллари Ҳижозда журҳумийлар бор эди. Журҳум қабиласи Ямандан келган бўлиб, Макканинг дастлабки аҳолиси бўлмиш Амолиқа қабиласидан кейин Маккага ҳоким бўлган эди. Журҳумийлар Яман ҳудудида яшаган Ариба арабларидан эди. Ариба арабларини «Қаҳтонийлар» деб ҳам аташган.\nҲазрат Исмоил ўғиллари ичидан аднонийлар; аднонийлардан мударийлар; мударийлардан қурайшийлар; қурайшийлардан эса ҳошимийлар авлоди юзага келган эди. Бинобарин, Сарвари олам Пайғамбаримиз соллаллоҳу алайҳи васаллам Исмоил ўғилларидан аднонийлардан, қурайшийлардан ва ҳошимийлардан эдилар. Ҳазрат Исмоил даврларида Маккада Замзам қудуғидан кўп сув чиққан ва Каъба биноси ўша пайтда қурилган эди. Ўша пайтлари Макка бир тижорат маркази бўлган. Милоддан тахминан 25 аср олдин Яман ва Сурия орасида қатновчи карвонлар Маккага тўхтаб ўтарди. Макканинг шуҳратини тўрт томонга ёйган эса Каъба бўлди. Каъба маъбади (ибодат жойи) Макканинг ўртасида қурилган. Каъбанинг ҳамма томонидан ўраб турувчи катта бир жомеъ бор. Бу жомеъ «Масжиди ҳарам» (Ҳарами шариф) деб айтилади. Каъба унинг ўртасидан жой олган бўлиб, анча катта ва баланд, ҳаммаёғи қора бир мато билан ўралган4.\nАслида Каъба Маккадан анча қадимийдир. «Байти шариф» дейилувчи Каъбани биринчи бор тошдан қурган ҳазрат Иброҳим алайҳиссалом эдилар5. Каъба атрофидаги Макка шаҳрини эса Пайғамбаримизнинг боболаридан Қусай қурдирган. Ҳазрат Иброҳим Сафо ва Марва номли икки тепалик орасида Масжиди ҳарамнинг ўрнини кўрсатиб бердилар. Биринчи тавофни ўғиллари Исмоил билан қилдилар6. Халққа «Ҳаниф дини» бўйича биринчи бор ҳаж ибодатини ўргатдилар. Ер юзида Аллоҳга ибодат учун қилинган илк бино Каъба бўлди.\nҚуддусдаги маъбад (Масжиди ақсо) ҳазрат Иброҳимдан анча кейин ҳазрат Довуднинг ўғли ҳазрат Сулаймон замонларида қурилгани учун Маккадаги Каъба ер юзида Аллоҳнинг илк уйи (Байтуллоҳ) бўлиш шарафини қозониш билан бирга энг табаррук қадамжога айланган эди7.\nЕр юзида Ягона Тангри ишончининг илк маъбади сифатида қурилган Байтуллоҳ (Каъба) ҳазрат Иброҳим даврларидан бошлаб зиёратгоҳ бўлди. Лекин вақт ўтиб Ягона Тангри ишонч-эътиқоди унутилди. Унинг ўрнини бутпарастлик эгаллай бошлади. Буюк уй − Каъба бутларга тўлиб кетди. Бу ерга инсон ё ҳайвон шаклида 360 та катта-кичик бутлар ўрнатилган эди8. Ҳар қабиланинг бир бути бўларди. Ҳар бут учун йилнинг маълум бир куни ажратилган, ҳар томондан Маккага келувчи қабилалар бутларини зиёрат қилиб кетишарди. Макка арабларнинг асосий тижорат маркази бўлиш баробарида дин маркази ҳам бўлиб қолди.\nЯманда «Сайлул-арим» деб ном олган сел ҳалокати рўй бериб, кўп аҳоли у ерлардан кўчиб кета бошлаган эди. Ҳузоъа қабиласи ҳам Ямандан Маккага шу тариқа келиб қолган эди. Ҳузоъаликлар Исмоил ўғилларининг ёрдами билан журҳумийларни Маккадан чиқариб юбордилар. Кўп ўтмасдан Макка ҳукмронлигини ва Каъба муҳофизлигини ҳам ўз қўлларига олдилар. Ҳузоъаликларнинг бу ҳукмронлиги Қурайшийлар даврига қадар роппа-роса уч аср давом этди.\nҚурайшийларнинг бошлиғи Қусай Ҳузоъа қабиласининг куёви эди. У бир тулум шаробга Каъба муҳофизлигини қайин укасидан сотиб олди9. Ҳакимнинг ўғли Қусай милоднинг бешинчи асрида қурайшийларга бош бўлди. Каъба калитини олиб, хузоъаликларни Маккадан чиқариб юборди ва Каъба муҳофизлигини ҳам, Макка ҳокимлигини ҳам ўзи қўлига олди. Қурайшийларнинг Қусайдан бошланган бу ҳокимияти мусулмонлик туғилгунга қадар давом этди.\nАраблар Каъба атрофидаги дарахтларни кесишга, у ерларда бинолар қуришга ботинолмас эдилар. Улар Каъбадан узоқ жойларда алоҳида-алоҳида бўлиб яшарди. Қусай қурайшийларни тўплаб, Ҳарами шариф атрофидаги дарахтларни кестирди. Бу ишга ўзи бош бўлди. У ерларга уйлар қурилди. Каъба ёнида «Дорун-надва» номли ҳукумат биноси қад кўтарди. Бугунги Макка шаҳрининг қурувчиси Қусай бўлди.\nҚусай вафот этгач, унинг ўрнига ўғли Абдуманоф келди. Абдуманофнинг ўғилларидан Абдушамс билан Ҳошим эгизак эдилар. Бирининг бармоғи бошқасининг юзига ёпишган ҳолда туғилишган эди. Жарроҳлар буларни бир-бирларидан ажратаётган пайтда қон оққан, бу ҳолни келажакда икки ака-ука насллари ўртасида кўп қон тўкилишига ишорат деб изоҳлашган. Абдушамснинг авлодларидан умавийлар, Ҳошимдан эса ҳошимийлар вужудга келган.\nАбдуманоф ўлимидан олдин Каъбани ҳимоя қилишни ўғли Ҳошимга топширди. Бу пайт Ҳошимнинг эгизак биродари бўлган Абдушамснинг ўғли Умайя амакисига берилган бу шарафни кўролмади, унга ҳасад қилди. У Ҳошим билан мусобақага киришди. Лекин шараф баҳсида Ҳошим ғолиб деб топилди. Мағлубиятга учраб юзи шувит бўлган Умайя 50 туя жарима тўлаб, ўн йилга Маккадан узоқда юришга мажбур қилинди. Бу воқеа ҳошимийлар билан умавийлар орасидаги тарихий душманликнинг ибтидоси эди10.\nҲошимдан кейин Каъба муҳофизлиги унинг ўғли Абдулмутталибга ўтди. Машҳур Фил воқеаси ва Замзам қудуғининг тозаланиши воқеаси Абдулмутталиб раислик қилган йилларда бўлиб ўтган эди. Расули акрам алайҳиссалом ҳам боболари Абдулмутталиб Макка ҳокими ва Каъба муҳофизи бўлиб турган пайтида туғилганлар.\nУ пайтлардаги Макка шаҳри кибор жумҳуриятга ўхшарди. Унинг ўзига хос бир мажлиси бор эди. Бу мажлис Дорун-надвада (Шўро уйида) ўтказиларди. Бу ерга ёши қирққа етмаганлар киритилмасди. Қурайшийлар бошқа қабилаларга кўра анча имтиёзларга эга бўлиб, солиқ тўлашмас, бутун қабилаларга ҳоким эдилар. Улар ҳамма ишларни ўз ораларида бўлишиб олган эдилар. Қурайшийларнинг ўн ёки ўн икки шажарасидан ҳар бирининг Расули акрам сулолалари билан узоқ ёки яқиндан боғлиқлиги бор эди.\nҲазрат Пайғамбаримиз соллаллоҳу алайҳи васалламнинг катта боболари Ҳошим Мадинада Нажжор ўғилларидан бўлган Салмога уйланган эди. Лекин Салмо Мадинадан чиқмасдан ўша ерда қолган бўлиб, Ҳошимнинг Салмодан бир ўғли бор эди. Туғилганида боланинг сочлари оппоқ бўлгани учун унга «Шайба» деб ном қўйилди. Шайба Мадинада онаси Салмонинг қўлида катта бўлди. Отаси Ҳошим вафот этгач, Ҳошимнинг укаси (Шайбанинг амакиси) Мутталиб жиянини Мадинадан Маккага олиб келди. Йўлда Мутталибдан боланинг кимлигини сўраганларида у ҳазиллашиб: «Менинг қулим», деб жавоб беради. Шундан сўнг Шайбанинг исми «Абдулмутталиб» (Мутталибнинг қули) деб атала бошланди. (Машҳур шарқшунос-ориенталист Ж.Хуар Шайбанинг амакиси Мутталибнинг бу ҳазилнамо гапини ҳақиқат деб таъкидлаб, Абдулмутталибни Ҳошимнинг ҳақиқий ўғли бўлмасдан, қули эканини ёзади. Бу туҳматнинг тагида Пайғамбаримиз алайҳиссалом боболарини гўё номаълум бўлган бир авлоддан қилиб кўрсатишдек ғаразли мақсад ётибди. Ҳолбуки, Қурайш қабиласи Абдулмутталибни қабила бошлиғи этиб тайинлаб, бу бемаъни фикрни илдизи билан қўпориб ташлаган.)11\nАбдулмутталибнинг ўлимидан кейин Макка ҳокимлиги умавийларнинг қўлига ўтди. Қурайшнинг катта уруғларидан бири бўлган умавийлар Қурайшнинг яна бир уруғи бўлмиш ҳошимийларга кўра сон жиҳатидан кўп ва анчайин бой эдилар. Лекин одоб-ахлоқ ва фазилат нуқтаи назаридан ҳошимийлар умавийлардан устун турардилар. Таассуфки, бир оиланинг бу икки уруғи орасидаги даҳшатли ҳасад Ислом тарихида жуда кўп нохуш воқеаларнинг зуҳурига сабаб бўлди12.\n1. Замонамиз тарихчилари орасида Пайғамбаримизнинг оналари Оминани мадиналик деб, унинг кейин Маккага келин бўлиб тушганини ёзган ҳамкасбларимиз ҳам бор. Ҳатто бир пайтлар тантанали «келин келтириш ҳикояси» тўқиб чиқарилган эди.\n2. Анбиё сураси, 69-оят. (Умумий ҳолда Бобил ҳукмдорлари «Намруд», қадимги Миср ҳукмдорлари «Фиръавн», Эрон шоҳлари «Кисра», Византия императорлари «Қайсар», Усмонли подшоҳлари «Султон» деб аталарди.)\n3. Мавлоно Муҳаммад Али. «Пайғамбаримиз», 15-бет.\n4. Ҳожи Зиҳний Афанди. «Китабул ҳаж», 9-бет.\n5. Қуръони каримнинг хабар беришича, Каъбанинг илк иншоотчиси Иброҳим алайҳиссаломдирлар. Бундан олдин қурилганига доир мавсуқ (ишончли) хабар йўқ. Ибн Касир ёзади: «Муаззам Каъбанинг биринчи марта ҳазрат Иброҳим ва Исмоил алайҳиссаломлар томонидан қурилгани Қуръоннинг қатъий хабари ила собитдир, бундан аввал қурилганига доир бошқа ривоятлар заиф ва ишончсиз ривоятлардир» («Тажрид» таржимаси, 5-жилд, 17-бет).\n6. Бир ривоятга кўра, ҳазрат Иброҳим Байти Шариф биносини қуришни бошлагач, Абу Қубайс тоғидан олиб келган Ҳажари Асвадни (қора тошни) тавоф нишонаси сифатида ҳозирги жойига қўйиб, устини ёпган эди («Тажрид» таржимаси, 6-жилд, 23-бет; Маҳмуд Асад Афанди. «Тарихи дини Ислом», 1-жилд, 53-бет).\n7. Қуръони каримда Каъба ҳақида шундай марҳамат қилинади:\n«Албатта, одамлар ибодат қилишлари учун қурилган биринчи уй Маккадаги муборак ва бутун оламлар учун ҳидоят (маёғи) бўлган Каъбадир» (Оли-Имрон сураси, 96-оят).\n8. Жўржи Зайдон. «Маданияти Исломийя тарихи», 1-жилд, 19-бет.\n9. «Ибни Асир тарихи», 2-жилд, 9-бет.\n10. «Ибни Асир тарихи», 2-жилд, 8-бет.\n11. Проф. Шамсиддин Гуналтой. «Ислом тарихи», 400-бет.\n12. Шахбандарзода Аҳмад Ҳилмий. «Тарихи Ислом», 1-жилд, 136-бет.


Тошкент шаҳрида 1,5 млн кўчат экиш зарурати борлиги маълум қилинди.\nПрезидент Шавкат Мирзиёев бошчилигида экология муаммолари бўйича ўтказилган видеоселекторда Тошкент шаҳри ҳокими Жаҳонгир Ортиқхўжаевнинг ҳисоботи тингланди.\n«Тошкент шаҳрида муаммолар борлиги рост, анча дарахтлар кесилди, оммавий ахборот воситалари бу ҳақда кўп ёзишди.\nСамодан туриб кузатиш йўли билан пойтахтдаги аҳволни ўргандик. Тошкентда ҳар бир одамга 36 м/кв.дан яшил ҳудуд тўғри келмоқда. Лекин, масалан, Бектемирда бу кўрсаткич одам камлиги учун 144 кв/метрга тўғри келяпти, Учтепа, Миробод туманларига эса зудлик билан дарахтлар экишимиз зарурлиги аён бўляпти.\nУмуман Тошкент шаҳрига, ҳисоб-китобларга кўра, 1 млн 470 минг кўчат экишимиз зарур.\nБиз ер ости қудуқларини қазиш ишларини олиб боряпмиз, фурсатдан фойдаланиб мен вилоятлар ҳокимларидан бир нарсани сўрамоқчиман. 1600та қудуқни қазиш учун бизга техника зарур, агар қаерда шундай техника бекор турган бўлса, биз пулини тўлаб олишга тайёрмиз», деган ҳоким.\nШаҳар ҳокими чиқиндиларни қайта ишлаш масаласида ҳам тўхталди.\n«Немис компанияси келиб, биз «Махсустранс» орқали пул олишимизга ҳайрон қолишди. Чунки уларда чиқиндилар саралаш орқали бепул олиб кетиларкан. Агар сараланмаса, бир неча баробар қиммат олинаркан. Чунки 600 минг тонна чиқинди қайта ишланса, одамлардан йиғиладиган пулдан уч баробар кўп пул ишланади», деган у.\nПрезидент пойтахтда ҳам мевали дарахтлар бўлганлигига эътибор қаратди.\n«Албатта, Тошкентда мевали дарахтлар жуда кўп эди. Лекин одамлар ҳам сувларга ҳисоблагич ўрнатилганидан кейин сувни қаттиқ тежайдиган бўлиб қолишди. Шунинг учун ҳар бир маҳаллада дарахтларни суғориш учун қудуқ қазиб беришни режалаштираяпмиз», деди Ортиқхўжаев.


Аввалроқ мухолифат етакчиси Светлана Тихановская Беларусь президенти Александр Лукашенкога ультиматум қўйганди. Агарда ультиматум талаблари бажарилмаса, мамлакатда оммавий иш ташлашлар ва намойишлар ўтказилиши айтилган.\nАҚШнинг Минскдаги элчихонаси америкаликларни Беларусда “халқ ультиматуми” натижасида ўтказилиши мумкин бўлган оммавий акциялардан узоқроқ туришга чақирди.\nАввалроқ Беларусь мухолифати етакчиси Светлана Тихановская президент Александр Лукашенкога ультиматум қўйганди. Ультиматумга кўра, Лукашенко 26 октябргача истеъфога чиқиши, сиёсий маҳбуслар озодликка чиқарилиши лозим. Агарда бу талаблар бажарилмаса, мамлакатда оммавий иш ташлашлар ва намойишлар ўтказилиши айтилган.\nЭлчихона хабарида айтилишича, оммавий акциялар вақтида хавфсизлик органлари ва намойишлар қатнашчилари куч ишлатишга ўтишлари мумкин.\nЭлчихона АҚШ фуқароларига озиқ-овқат, сув, дори-дармон, нақд пул ва бошқа зарур буюмларнинг уч кунлик захирасини йиғиб қўйишни, шунингдек, Беларусни тарк этиш имкониятини кўриб чиқишни тавсия қилмоқда.\nАҚШда дунёдаги энг катта дрон тақдим этилди (видео)\n18:19 / 03.12.2020\nВашингтон прокуратураси Иванка Трампни пул ўзлаштириш иши бўйича сўроқ қилди\nАҚШда 2021 йил мартигача 100 млн кишини коронавирусга қарши эмлаш режалаштирилмоқда


Президентнинг "намунали уйлари" сифати ўзбекистонликларни ўзига жалб эта олганича йўқ\nАндижон вилояти Асака тумани ҳокими Тоҳиржон Шоввозов туман ҳудудида қурилаётган намунали уйларни сотиб олувчиларга берган ваъдасидан тонмоқда. Сифати пастлиги учун давлат қураётган уйларни сота олмаган ҳоким бош вазирдан дакки эшитгандан кейин потенциал ҳаридорларга ер участкалари беришни ваъда қилган. Ҳоким ваъдаларига учиб, ҳали қурилмаган уй учун 50 миллион сўмдан аванс тўлаб қўйган асакалик тадбиркорларнинг Озодликка айтишича, ҳоким ҳозирда ўз ваъадаларни бажаришдан бўйин товламоқда. Шоввозов бу иддаоларни изоҳлашдан бош тортди.\nАндижоннинг Асакасида ҳали қурилмаган “намунали уйлар” учун 50 миллион сўмдан (расмий курс бўйича тахминан 18 минг АҚШ доллари) аванс тўлаб қўйганлар номидан Озодликка мурожаат қилган асакаликнинг айтишича, ҳар бири 187 миллион сўмга тушадиган кўчмас мулк объектларининг ўзи ҳеч кимни қизиқтирмайди. Шу сабабдан Асака тумани ҳокими Тоҳиржон Шоввозов одамларни қизиқтириш учун давлат дастури доирасида қурилаётган уйларга ер участкалар қўшиб беришни ваъда қилган.\n“Бу уйлар жуда сифатсиз, Андижоннинг собиқ ҳоким Аҳмаджон Усмонов даврида қурилган уйларнинг деворлари ўпирилиб тушган, ёрилиб кетганини ҳамма билади. Нафақат Асака, бутун Андижонда бу уйларни ҳеч ким олмайди, мажбурлаб сотишади. Шу уйларнинг сотилиши масаласида бош вазир Шавкат Мирзиеёв селектр ўтказган, Асака ҳокими Шоввозовни нега уйларни сотмаяпсан, деб роса сўккан. Кейин Шоввозов маҳаллий тадбиркор, фермерларга уй олсаларинг ер қўшиб бераман, теплица учун 30 сотих, уй-жой қуриш учун 8 сотих ер, фермер хўжалик ташкил қиламан, деганларга 5 гектардан 10 гектаргача ер ваъда қилди. Одамлар ана шу ерга қизиқиб, ҳали қурилмаган уйлар учун 50 миллион сўмдан тўлаб қўйишди. Уйлар 187 миллионга тушар экан, яқинда яна оралиқ тўлови бўларкан унга 10 миллион тўлашимиз керак экан. Қолганини кердит қилиб берамиз деяпти. Лекин пулни тўлатиб бўлиб, ҳоким энди ваъдасидан тоняпти. Ҳаммамиз сарсон”, дейди асакалик суҳбатдошимиз.\nУнинг айтишича, ҳокимнинг ваъдаларига учиб, 50 миллион сўм аванс тўлаб қўйганлар 50 кишидан ошган. Улар орасида нафақат тадбиркор ва фермерлар, ер олишга қизиққан бошқа фуқаролар ҳам бор.\nПрезидентнинг "намунали уйлари" жозибадорлик билан ажралиб турмайди\nАсака ҳокимлигидаги Озодлик манбаси ҳоким бош вазирдан дакки эшитганидан кейин туман ҳудудида қурилаётган “намунали уйлар”га ҳаридор топиш учун ер қўшиб бериш ваъдаларидан ташқари, ҳокимлик тасарруфидаги ташкилотларга биттадан ҳаридор топиш топшириғини берганини тасдиқлади.\n“Бош вазир Мирзиёев селектр пайтида Тоҳиржон акани роса сўкади. Бу ўтган йилнинг ёз ойларида бўлаётган гап. Нега намунали уйларга ҳаридор йўқ, деб онаси қолмайди, хотини қолмайди, ҳаммасини оғзига келган гап билан сўкади. Шундан кейин ҳоким нима қилиб бўлса ҳам, шу уйларга ҳаридор топиш керак, деб ҳар бир ташкилот – СЭС, почта, телеком, солиқ, молия, банклар, агропром, ҳокимятнинг ҳар бир бўлими бошлиқларига уйларга ҳаридор топишни топширади. Албатта, ҳаридорнинг ҳар бири ҳокимнинг олдига чақиртириллган, ҳоким шахсан суҳбатлашиб, ер беришни ваъда қилган. 50 миллион сўмни тўлаш учун ҳар бир ҳаридорга ҳокимият вакилини қўшиб жўнатган”, дейди Асака ҳокимлиги вакили.\nОзодлик мухбири Асака тумани ҳокими “ёлғон ваъдалар билан бизга ҳеч ким олмайдиган давлат уйларини сотди”, деган шикоятчиларнинг бир неча нафари билан гаплашди. Уларнинг аксари ҳоким ўз ваъдалари устидан чиқишига ишончлари комил эмаслигини билдиришди. “Намунали уй” ҳаридорларидан бири эса ҳозирча ер ололмагани, лекин “ҳокимдан норози эмаслигини” таъкидлади. “Менда ҳеч қандай муаммо йўқ”, деди у.\nАсака тумани ҳокими Тоҳиржон Насретдинович Шоввозовнинг ўзи билан ҳам боғландик. Ҳоким мухбирингиздан шикоятчилар шахсини очиқлашни талаб қилди. Бу талаб бажарилмагани боис, телефон гўшагини қўйиб қўйди.\n- Ким шикоят қилди? Фамилиясини айтинг! Фамилиясини айтмасангиз, менга қўнғироқ қилманг, бўптими, - дея гапни қисқа қилди ҳоким.\nПрезидент Ислом Каримов ғояси билан 2009 йилдан бери қуриладиган “намунали уйлар” билан боғлиқ муаммолар Озодлик тез-тез ёритадиган мавзуга айланган.\nҚурилиш ишларининг сифатсизлиги, давлат дастурига ажратилган маблағларнинг жойларда талон-торож қилиниши, уйларни қуриш ишларига талаба ва ўқитувчилар каби малакасиз иш кучининг жалб этилиши, харажатлар ўқитувчи ва шифокорлар ҳисобидан қопланиши “намунали”, деб аталадиган бу объектларга ўзбекистонликлар қизиқиш орттираётгани йўқ.


Тошкентда автобус ағдарилиши натижасида етти йўловчи жароҳатланди\nТошкентда автобус ағдарилиши натижасида етти йўловчи...\n24.07.2018 22:46 0 190\nФото: «Facebook / Водители Ташкента»\nТошкент шаҳрининг Яшнобод туманида 23 июль куни Юнусобод туманида яшовчи Б.К. бошқарувидаги «Исузу» русумли автобуси ТХАЙ кўчасида жойлашган «Роҳат» автосалони олдида йўл четига ағдарилиб кетган. Бунга ҳайдовчининг бошқарувни йўқотгани сабаб бўлгани айтилмоқда.\nЎзбекистон Республикаси ИИВ Жамоатчилик ва оммавий ахборот воситалари билан алоқалар бошқармасининг маълум қилишича, транспорт ҳодисаси оқибатида етти нафар йўловчи енгил тан жароҳати олган ва уларга касалхонада тиббий ёрдам кўрсатилиб, уйига жавоб берилган. Суриштирув ишлари олиб борилмоқда.\nТошкент автобус Исузу\nАвто Кеча, 15:15\nТошкентдан вилоятларга автобуслар қатнови тикланади\nҲодиса 21/11, 13:40


Янгиликлар - 45 | Андижон вилояти ҳокимлиги расмий портали\nОлимпиячилар Андижонда беллашадилар\nАндижон шаҳридаги “Соғлом авлод” ўйингоҳида биринчи табақа жамоалари ўртасида Ўзбекистон биринчилиги ҳамда бир қатор халқаро ўртоқлик учрашувларини ўтказиш режалаштирилган. Шу муносабат билан вилоят ҳокими Шуҳратбек Абдураҳмонов футболга масъул мутасаддилар билан учрашиб, ўйингоҳни халқаро мусобақага тайёрлаш масаласида суҳбатлашди.\nЕрга чигит тушди\nЖорий мавсумда вилоят миқёсида 87 минг гектар майдонга чигит экиш режалаштирилмоқда. Шундан 40 минг гектарида ғўза плёнка остида парваришланади. 248 минг 600 тонна пахта хом ашёси тайёрлаш юзасидан давлат буюртмаси мавжуд.\nЮртга файз ёғилиб, қалблар нурга тўлмоқда\nЖорий йилнинг 1-3 февраль кунлари вилоятимизнинг қатор шаҳар ва туманларидаги масжидларда Қуръон қироати мусобақаларининг ҳудудий босқичлари ўтказилди. Унда 1200 га яқин қори ва қориялар иштирок этиб, Ҳифз ва Тиловат йўналишларида ўз билим ва иқтидорларини намоён этишди.\nБугун Андижон шаҳридаги “Тошкент премиум” ва “Андижон” тўйхоналарида ушбу танловнинг вилоят босқичи бошланди. Эрта тонгдан кексаю ёш яқин-йироқдан келиб, файз ва барокат ёғилаётган даргоҳларга тўпланди. Бу ерга ташриф буюрганлар бор меҳри билан Аллоҳнинг каломини тинглаётганига гувоҳ бўласиз.\nМактаб ўқувчилари Наврўз байрами кунлари 8 кун дам олади\nЎзбекистондаги мактаб ўқувчилари Наврўз байрами кунлари неча кун дам олиши маълум бўлди. Бу ҳақда ЎзА хабар бермоқда.\nХалқ таълими вазирлиги матбуот хизматига кўра, баҳорги таътил 18—25 март кунларига белгиланди.\n26 март тўртинчи чоракнинг биринчи куни ҳисобланади.\nВилоятимиз маркази, шаҳар ва туманларда биноларни қайта қуриш, таъмирлаш, кўча ва хиёбонларни ободонлаштириш бўйича катта ҳажмдаги ишлар олиб борилмоқда.\nБаҳорни соғинган диллар завқу шавққа тўлди\nОфтобнинг тафтидек иссиқ меҳрли аёллар байрами баҳорни бошлаб келди. Гулгун чеҳралар табассуми оламни нурга\nтўлдириб юборди, гўё. Кўкламни соғинган соҳибалар бир-бирини йўқлаб, меҳр-муҳаббат ила дийдорга ошиқдилар.\nВилоят ҳокимлиги томонидан 8 март – Халқаро хотин-қизлар куни муносабати билан ташкил этилган тантана ана шундай ҳаяжонли дийдорлашув бўлди. Бу даврадан узоқ йиллар юртимиз гуллаб-яшнашига муносиб ҳисса қўшган фахрий аёллар, мунис онахонлар, ҳар соҳада ибрат намуналарини кўрсатиб меҳнат қилаётган хотин-қизлар жой олдилар.\nАндижоннинг зукко қизлари\nҲар йили баҳор байрами арафасида вилоят ҳокими Шуҳратбек Абдураҳмонов Зулфия номидаги Давлат мукофотига номзоди кўрсатилган зукко қизларимиз билан учрашиб, иқтидор эгаларига самимий тилакларини изҳор этади.\nИшга тайёр туринг, иш излаганлар!\nҲафтанинг ҳар якшанбаси вилоятимизда тадбиркорлар ва ишбилармонлар куни сифатида ўтказилмоқда.\nБу галги учрашув нодавлат мактабгача таълим ва соғлиқни сақлаш муассасаларини ташкил этиш, ишлаб чиқариш лойиҳаларини ишга тушириш мақсадида бўлган тадбиркорлар, хорижий инвесторлар иштирокида Андижон шаҳридаги собиқ “Андижонмаш” заводи ҳудудида ташкил этилди.\nНАВБАТДАГИ ҚАБУЛДА 140 НАФАР ФУҚАРО МУРОЖААТЛАРИ ЎРГАНИЛДИ\nАндижон вилояти ҳокимининг навбатдаги сайёр қабули ҳам вилоят қўғирчоқ театрида бўлиб ўтди. 140 нафар фуқаронинг мурожаатлари ҳоким томонидан ўрганилди ва масалалар юзасидан мутадасаддиларга топшириқлар берилди.\n“Ҳаж”га борсам, барчани дуо қиламан-, дейди Алиева Алифа ая.\nАндижон шаҳрининг Бўстон маҳалласидаги Лаҳутий кўчасида истиқомат қилувчи Афифа ая Алиева бир неча йиллардан бери нафақада. Бутун умри давомида халқнинг хизматида бўлган онахон нафақаларидан тўплаб муборак Ҳаж сафарига боришн ният қилиб юрган эди.


“Халқ билан мулоқот ва инсон манфаатлари йили” Давлат дастури доирасида ўтказилаётган учрашувларда таниқли ёзувчи ҳамда шоирлар, олимлар, кино ва театр актёрлари, “Ниҳол” мукофоти совриндорлари қатнашаяпти.\nАсосий мақсад Президентимизнинг “Буюк келажагимизни мард ва олижаноб халқимиз билан бирга қурамиз” китобида илгари сурилган ғояларни одамларга ҳаётий мисоллар орқали етказиб беришдир. Юзма-юз мулоқотлар чоғида, шунингдек, ёшларни умуминсоний ҳамда миллий қадриятларга ҳурмат руҳида тарбиялаш, уларни турли ёт ғоялар таъсиридан ҳимоя қилиш масалаларига ҳам катта эътибор қаратилаётир.\nТарғибот гуруҳининг дастлабки тадбири ҳарбий қисмлардан бирида бўлиб ўтди. Унда она-Ватан, тинчлик, дўстлик, юртга садоқат каби мавзуларда сўз борди. Куй-қўшиқлар янгради.\n— Таниқли санъаткорлар билан учрашув бизни бениҳоя тўлқинлантирди, — дейди ҳарбий қисмда йигитлик бурчини ўтаётган Фаёз Шодмонов. — Бундай анжуманлар юрагимизда фахр-ифтихор ҳиссини жўш урдиради, юртимизга муҳаббати-мизни янада кучайтиради.\n— Тадбир доирасида Бухоронинг энг чекка гўшаларида бўлиб, учрашув, давра суҳбатлари, томошалар уюштирдик, — дейди тарғибот гуруҳи аъзоси, Ўзбекистон Республикасида хизмат кўрсатган артист Раъно Ярашева. — Ёшларнинг қизиқишлари, интилишларини ҳис этиб, қувондик. Бухоро азал-азалдан маънавият, маърифат бешиги бўлиб келган. Одамлар билан мулоқотлар чоғида билдикки, улар шундай учрашувларни соғинган. Халқимизнинг маънавий эҳтиёжини қондиришга ҳисса қўшиш эса мароқли, албатта.\nТўрт кун давом этадиган мазкур тадбирлар давомида фотокўргазмалар, шунингдек, спорт мусобақалари ўтказилиб, хайрия акциялари ташкил қилинади.\nМазкур рукндаги бошқа мақолалар: « Машҳур хонанда Андреа Бочелли Тошкентда\tТабиатга муҳаббат уйғотувчи боғ »


26 ноябрда NCAA мусобақасида АҚШнинг Алабама штати талабалар баскетбол жамоасининг “Миннесота” жамоасига қарши учрашувида антиқа ҳолат юз берди. “Алабама” ўйинни 2 кишига кам бўлиб якунлашига тўғри келди: университет жамоасида ўйинчилари четлатилгани сабабли майдонга туширишга ўйинчи қолмади. Ўйин қоидасига кўра, майдонда жамоалар 5 га 5 бўлиб ўйнашлари лозим.\nГап шундаки, учрашувнинг иккинчи ярмида баскетболчилар ўртасида жанжал чиққан. “Алабама”нинг захирадаги ўйинчилари майдонга чиқиб, жанжалга аралашишгани сабабли ҳакам уларнинг барчасини майдондан четлатган. Шу тариқа жамоанинг 7 ўйинчиси ечиниш хонасига жўнатилган, жамоа ихтиёрида эса фақат майдондаги 5 ўйинчигина қолган.\nБу ҳам етмагандек, сал ўтиб “Алабама”нинг яна бир ўйинчиси кўп қоида бузгани учун ўйиндан четлатилган. Қоида бўйича, четлатилган ўйинчи ўрнига бошқа ўйинчи майдонга тушиб, иккала жамоа ўйинчилари ҳам 5 кишидан бўлиб ҳаракатланишлари керак. Бироқ “Алабама”да четлатилган ўйинчи ўрнини эгаллай оладиган бошқа ўйинчи қолмагани сабабли жамоа ўйинни 4 киши бўлиб давом эттиришга мажбур бўлган. 2 дақиқадан кейин “Алабама”нинг яна бир ўйинчиси жароҳат туфайли ўйиндан чиққан.\nШу тариқа, бу кеча омади чопмаган алабамаликлар учрашувнинг қолган 10 дақиқасини 3 киши бўлиб якунлашларига тўғри келган. Тан олиш керак, ўйинчилар бундан тушкунликка тушмай, балки янада яхшироқ ўйин кўрсатишиб, камчиликда рақибнинг 24 очкосига 30 очко билан жавоб беришди. Бироқ охир натижада улар 89:84 ҳисобида имкониятни бой беришди.\nБаскетбол NCAA мусобақаси\nВидео: “Пакана” баскетболчи дароз рақибининг оёқлари орасидан ўтиб кетди


Мен нега ЎзХДПни танладим!? - Ўзбекистон овози газетаси\nМен нега ЎзХДПни танладим!?\nГулҳаё Маъруфова, Зулфия номидаги Давлат мукофоти соҳиби:\n— Мамлакатимизда бўлаётган янгиланиш жараёнини мунтазам кузатиб бораман. Ўзгаришларнинг туб моҳиятини англаш, мақсадини тушунишга ҳаракат қиламан. Айниқса, кейинги йилларда демократик жараёнларни чуқурлаштириш, сиёсий партиялар фаолиятини кучайтиришга алоҳида эътибор қаратилмоқда. Бу борада қатор қонунлар қабул қилиниб, улар жамиятда фикрлар, қарашлар хилма хиллигини ривожлантиришга хизмат қилаяпти.\nБир масалани ечиш учун турли ёндашувларнинг илгари сурилиши, ҳар хил фикрларнинг билдирилиши демократиянинг муҳим белгиларидан биридир. Бу жуда қизиқ жараён. Бирор бир масала, воқеага нисбатан ҳар хил фикрларнинг билдирилиши, турли позицияларнинг илгари сурилиши, ўртада баҳс-мунозара бўлиши энг тўғри йўлни танлаб олишга хизмат қилади.\nМен ҳам келгусида ана шу жараёнларда фаол иштирок этишга қарор қилганман. Узоқ вақт кузатувлардан сўнг, фикрларим ғояларига мослиги сабабли Ўзбекистон Халқ демократик партиясига аъзо бўлдим.\nПартиянинг Сайловолди дастури, мақсад ва вазифалари билан яна бир бор яқиндан танишар эканман, орзуларимга эришиш ишончи янада мустаҳкамланди. Жамиятда ижтимоий адолат тамойилларини қарор топтириш, аҳолининг кўмакка муҳтож қатлами, жисмоний имконияти чекланган кишилар манфаатларини ҳимоя қилишга қаратилган амалий саъй-ҳаракатлари ЎзХДПга бўлган интилишимни янада оширди.\nКелажакда танлаган соҳам бўйича етук мутахассис бўлиб, сиёсий жараёнларда фаол иштирок этиб, мамлакатимиз тараққиётига муносиб ҳисса қўшиш ниятидаман.


MMA жангчиси Мурод Хонтўраев пичоқлаб кетилди\n26 ноябрь, душанба куни соат, тахминан, 14:30 ларда Тошкентдаги «Тошкент савдо маркази» (собиқ «Туркуаз») яқинида MMA жангчиси Мурод Хонтўраев пичоқлаб кетилди, деб хабар беради «Газета.uz».\nҚайд этилишича, спортчи айни дамда Шайхонтоҳур туманидаги Тошкент шаҳар 1-сонли клиник шифохонасига ётқизилган.Таъкидланишича, Хонтўраевнинг 2 жойига (сони ва кўкрак қафаси атрофи) пичоқ билан шикаст етказилган ҳолда соат 15:00 ларда шифохонага олиб келинган.\nҲозирда унинг аҳволи қониқарли баҳоланмоқда. Спортчига ҳужум қилганлар шахсига эса аниқлик киритилганича йўқ. Ушбу ҳолат юзасидан Ўзбекистон Республикаси Жиноят кодексининг 277—моддаси (безорилик) 2-қисми бўйича жиноят иши қўзғатилган.\nАввалига унга 3 йиллик қамоқ жазоси хавф солаётганди. 12 октябр куни жиноят ишлари бўйича Яккасарой тумани судида Мурод Хонтўраевга жарима тарзидаги жазони қўллади. Спортчи энг кам иш ҳақининг 94 баравари миқдорида жарима (16 190 560 сўм) тўлаб, озодликка чиқди.\nМаълумот учун, Мурод Хонтўраев 1987 йилда Тошкент шаҳрида туғилган. У Тошкентдаги Плеханов номли Россия иқтисодиёт университети филиали учинчи курс талабаси ҳам ҳисобланади. Оилали ва икки нафар фарзанди ҳам бор.\nЎзбекистоннинг энг яхши ОТМлар рейтинги эълон қилинди\nАҳмадбой: «Одамлар Худодан қўрқсин...»


Ҳиллари Клинтон: Мен Америкага ишончимда собитман\nҲиллари Клинтон мағлубиятини кўплаб америкаликлар афсус билан қабул қилди.\nАҚШ президенти Барак Обама 10 ноябрь куни сайланган президент Дональд Трамп билан ҳокимиятни топшириш масаласида маслаҳатлашув ўтказади. АҚШ Демократик партиясидан президентликка номзод бўлган Ҳиллари Клинтон сайловда мағлубиятга учраганидан афсус билдирди ва сайланган президент Дональд Трамп билан мамлакат манфаатлари йўлида ҳамкорлик қилишга тайёр эканини маълум қилди.\nБарак Обама бугун Дональд Трамп билан учрашади\nБарак Обама 9 ноябрь куни АҚШ президенти лавозимига сайланган Дональд Трампни ғалаба билан табриклади. У президентлик сайловлари натижалари юзасидан сўзлаган нутқида, жумладан, мана буларни айтди:\n-Мен сайланган президент Дональд Трамп билан ўтган кечаси таҳминан соат уч яримларда суҳбатлашиш имкониятига эга бўлдим. Уни сайловдаги ғалаба билан табрикладим ва уни эртага (10 ноябрь куни) президентликни муваффақиятли равишда топшириш масаласида суҳбатлашиш учун таклиф қилиш имкониятидан фойдаландим, -деди Барак Обама.\nБарак Обама сайловолди жараёнида бир неча марта Дональд Трамп ҳақида гапирар экан: “У президент бўлишга муносиб эмас", деб билдирган эди.\nОбама ўз сўзида давом этар экан: “Биз биринчи навбатда демократ ёки республикачи эмас, балки америкаликмиз. Мен бу гапни кеча Трампдан эшитдим”, деб билдирди.\nОбама сайловда мағлубиятга учраган Ҳиллари Клинтон билан фахрланишини, у сиёсатнинг энг юқори чўққиларини заб этганини ва турмуш ўртоғи, собиқ президент Билл Клинтон билан америкаликлар ҳаётининг фаровонлашувига улкан ҳисса қўшганини таъкидлади.\nКлинтон: Янги президентга оқилона муносабатда бўлиш мажбуриятига эгамиз\nАҚШ Демократик партиясидан президентликка номзод бўлган Ҳиллари Клинтон сайловда мағлубиятга учраганидан афсус билдирди ва сайланган президент Дональд Трамп билан мамлакат манфаатлари йўлида ҳамкорлик қилишга тайёр эканини айтди:\n- Биз америка жамиятидаги бўлиниш ўйлаганимиздан ҳам теранроқ эканига гувоҳ бўлдик. Лекин мен Америкага ҳали ҳам ишонаман ва ишонишда давом этаман. Биз бу натижани қабул қилишимиз ва шундан сўнг келажакка интилишимиз зарур, – деди Клинтон.\nНью-Йоркда қилган чиқиши чоғида Клинтон ўз сафдошларига сайлов жараёнида қўллаб-қувватлаганлари учун миннатдорчилик билдирди ва янги президентни қўллаб-қувватлашга чақирди:\n- Дональд Трамп бизнинг президентимиз бўлишга ҳозирланмоқда. Биз унга оқилона муносабатда бўлишга ва халқни бошқаришига имконият яратиш мажбуриятига эгамиз, - деди Ҳиллари Клинтон.\nТрамп: Америка халқи учун бўлиниш яраларига малҳам суртиш пайти етиб келди\nДональд Трамп ўз ғалабаси эълон қилинганидан сўнг сўзлаган нутқида АҚШ халқини бирдамликка чақирди:\n- Энди Америка халқи учун бўлиниш яраларига малҳам суртиш пайти етиб келди. Республикачилар ҳам, демократлар ҳам, мустақиллар ҳам, яъни жамиятимизнинг барча қатлами бирдам бўлиши керак. Мен айтмоқчиманки, ягона миллат сифатида бирлашадиган вақтимиз етиб келди. Бу заминда яшаётган ҳар бир одамга ваъда бераманки, мен барча америкаликлар учун президент бўламан, бу эса мен учун жуда муҳимдир, -деб билдирди Дональд Трамп.


Швециялик 29 ёшли қиз Disney маликаларига ўхшаш учун 6 та қовурғасини олдириб ташлади (фото) - Zamin.uz\n29 яшар швециялик қиз ташқи кўриниши Disney маликаларига ўхшаши учун 100 дан ортиқ пластик жарроҳлик амалиётини бошдан кечирган. Пластик операциялардан бирида унинг 6 та қовурғаси олиб ташланган.\nInstagram’да ўзини Пикси Фокс деб атаган қиз, мультфильм қаҳрамонларига ўхшаш учун, шунингдек, ринопластика қилдирган, тана ўлчамлари, юз ва иякни ҳам ўзгартирган. Кўз рангини оч яшил тусга ўзгартириш учун эса Ҳиндистонга бориб операция қилдирган. Пластик операциялар учун 136 200 доллардан кўпроқ маблағ сарфланган.\nАввалига электрчи бўлиб ишлаган Фокс, йигити ташлаб кетганидан кейин қалб жароҳати сабаб ташқи кўриниши ва ҳаётини буткул ўзгартиришга қарор қилган. Шундан кейин пластик жарроҳликка қизиққан ва Американинг Шимолий Каролина штатига жўнаб кетган.\nПиксининг онаси қизи ҳар сафар янги процедурадан сўнг уйга қайтганини кўриб хафа бўлади, опаси Ловиса эса синглисини ақлдан озган деб ҳисоблайди.\n2019 йилнинг сўнгида Фокс томонидан Instagram’га жойланган сўнгги постда у турк жарроҳи томонидан ўтказилган пластик жарроҳлик амалиётидан кейин бош мияда асорат юзага келгани ва шундан кейин ўзига келиши учун 1 йил вақт кетганини ёзиб, шифокорни айблаган. “Замин” янгиликларини “Twitter”да кузатиб боринг\n5-07-2020, 13:13, Дунё\n29-11-2018, 07:31, Дунё\n“Эронлик Жоли” ўзининг даҳшатли ташқи кўриниши ҳақидаги гап-сўзларга жавоб қайтарди\n6-12-2017, 00:07, Дунё\n19 ёшли қиз кумирига ўхшаш учун 50 марта жарроҳлик столига ётқизилди\n1-12-2017, 11:10, Дунё\n30-11-2014, 22:50, Дунё


Отабек Муталхўжаев: "Футбол ҳақида қўшиқ куйламоқчиман - 19 Мая 2013 - SHERLAR.BIZ - ENG YANGI SHERLAR 2018 2019\nГлавная » 2013 » May » 19 » Отабек Муталхўжаев: "Футбол ҳақида қўшиқ куйламоқчиман\nОтабек Муталхўжаев: "Футбол ҳақида қўшиқ куйламоқчиман\nКосонсойда бир қатор санъаткорлар иштирокидаги концерт дастурида хонанда Отабек Муталхўжаев ҳам иштирок этди. Унинг ашаддий футбол ишқибози эканлигини ҳисобга олган uff.uz сайти қўшиқчидан интервью олди.\n- Отабек, билишимизча, сизда футболга қизиқиш кучли...\n- Ҳа, болалигимдан мухлислик касалига чалинганман. Қолаверса, ўша вақт мактаб ва кўча-кўйда кўп ўйнардик. Негадир ҳимоячи ролини маъқул кўрардим. Ҳозир ҳам ўйнаш учун йиғилсак, дарров орқа чизиққа туриб оламан. Қисқаси, футболда яхши маънодаги бузғунчиман. Мухлисликка келсак, уйқудан воз кечган ҳолда «Эл-класико», Европа Чемпионлар Лигаси баҳсларини сира қолдирмайман, гарчи хизмат сафарларида қаттиқ чарчаган бўлсам ҳам. Ахир бу учрашувлар ҳақиқий санъат асари-ку! Уларни ўтказиб юбориш мумкинми? Ҳозир ҳам ҳафтада бир марта ҳамкасблар даврасида тўп ортидан югурамиз.\n- Футболдан ташқари, яна қайси спорт турларига қизиқасиз?\n- Санъаткор учун биринчи навбатда, ташқи кўриниш муҳим. Шундан келиб чиқиб, қадди-қоматимни яхши ушлаб туриш мақсадида оғир атлетика билан шуғулланаман.\n- 25 апрель куни «Бунёдкор» стадионида бўлиб ўтган «Ҳаёт учун» футбол хайрия-шоусида иштирок этдингиз. Таассуротларингиз қандай?\n- «Ҳаёт учун» хайрия-шоусида қатнашиш учун 4 ой давомида мунтазам машғулот олиб боргандик. Албатта, бундай тадбирларнинг ўтказилиши яхши. Шу шоу орқали барча санъаткорлар янада жипслашдик. Бундан ташқари, мухлислар учун қайси хонанданинг майдонда нималарга қодирлигини кўриш ҳам қизиқарли бўлса керак, менимча. Хуллас, кўкрак бези саратонига чалинган аёлларни ҳимоялашга камтарона ҳисса қўшганимдан бағоят хурсандман.\n- Юртимизда футболга эътибор жуда кучли. Миллионлар ўйинини ривожлантириш борасида ҳукуматимизнинг бир қатор қарорлари чиққанидан хабарингиз бор...\n- Албатта. Бунинг самараси ўлароқ, клубларимиз ва терма жамоаларимиз халқаро мусобақаларда юртимиз шарафини муносиб ҳимоя қилишмоқда. Мана, бу йил ёшлар ва ўсмирлар терма жамоаларимиз жаҳон чемпионатида иштирок этишади, катталар ҳам мундиал йўлланмасини қўлга киритишга яқин туришибди. Миллий жамоамизни келаси йилги ЖЧда кўриш юртимиздаги барча мухлисларнинг орзулари. Бунинг амалга ошишини тилаб, барча дуо қилмоқда. Илоҳим, дуолар ижобат бўлсин ва йигитларимизни келаси йили Бразилия майдонларида кўрайлик. Ҳа, бош жамоамиз учун Жанубий Корея термасига қарши сафарда кечадиган учрашув қи-йинчилик туғдириши мумкин. Аммо унда ҳамюртларимиз дуранг натижага эришишса ҳам, Тошкентда Қатарни мағлубиятга учратиб, бемалол мундиал йўлланмасини қўлга киритиш имконияти туғилади. Шахсан мен термамизга ишоняпман.\nЎз ўрнида шуни таъкидлашни хоҳлардим, ўсмир ва ёшлар термаларимиз таркибида иқтидорли футболчилар кўпчиликни ташкил этишади. Уларнинг маҳоратларини янада оширишга эътиборга қаратилса, шу йигитлар кейинчалик миллий жамоамизга ўтиб, унинг кўплаб ютуқларига асос солишлари мумкин. Бунга ҳозирдан замин тайёрлаб бориш керак. Юртимизнинг ҳар бир гўшасида замонавий сунъий қопламали майдонлар бунёд этиляпти, болалар футболига эътибор кучаймоқда. Умид қиламанки, футболимиз ҳали янада ривожланади.\n- Қайси клубларга меҳрингиз баланд?\n- Ўзимиздан «Пахтакор» ва «Бунёдкор»га қизиқаман, чет элдан «Реал»га.\n- Миллий терма жамоамиз сардори Сервер Жепаровнинг ўйинлари таҳсинга лойиқ. Бундан ташқари, Игнатий Нестеров, Жасур Ҳасанов («Бунёдкор»), Санжар Турсунов, Александр Гейнрихга ҳам гап йўқ. Хорижликлардан Криштиану Роналду ва Херард Пикени эътироф этаман. Роналдунинг тезкорлиги, дриблинглари ёқади, Пикени эса жаҳондаги энг яхши ҳимоячилардан бири, деб биламан.\n- Футболга қаттиққизиқар экансиз, балки у ҳақда қўшиқҳам яратарсиз....?\n- Энди шу ҳақда сўз очмоқчи бўлиб тургандим. Ҳозирда шундай қўшиқ матни тайёр. Унга куй басталаб, яқинда томошабинларга тақдим этиш ниятидаман. Қўшиқ тайёр бўлгунча миллий терма жамоамиз ЖЧ-2014 йўлланмасини қўлга киритса, футболчилар учун ажойиб совға бўларди.\n- Кўрдикки, халқимиз санъаткорлар иштирокидаги турли спорт шоуларига илҳақ...\n- Шундай. Ўйлайманки, «Ҳаёт учун» шоуси анъанавий тус олади. Қолаверса, ўз гуруҳимиз йигитларидан тузилган жамоамиз ҳам бор. Қисқаси, биз доимо футболга яқинмиз. Айтганча, шоуда қатнашган санъаткорлар жамоаси - «Бирровчилар» тарқатиб юборилмайди. Мисол учун, яқинда «Пахтакор» стадионида икки таркибга бўлиниб ўйнадик. Ахир навбатдаги шоуларга тайёр туришимиз керак.\n- Бахтимизга ҳамиша соғ-саломат бўлишсин, спорт ва футболдан ҳеч узоқлашмасин. Миллий жамоамизни мундиалда кўриш барчамизга насиб этсин.\nКатегория: Shou biznes olami | Просмотров: 560 | | Теги: Отабек Муталхўжаев: Футбол ҳақида қ | Рейтинг: 5.0/2


Тошкентни вайрон қилган тонг: 1966 йилги зилзилага 55 йил тўлди | Qalampir.uz\nТошкентни вайрон қилган тонг: 1966 йилги зилзилага 55 йил тўлди\nФойдали\t26 Апрель 19:08 7751\n1966 йил 26 апрель. Тонг саҳар соат 5:22 да Тошкентда зилзила юз берди. Бир кунда бутун бошли шаҳарнинг катта қисми вайронага айланди, 78 минг оила бошпанасиз қолди. Бугун ушбу фожиага 55 йил тўлди.\nQALAMPIR.UZ қуйидаги мақолада Тошкентни титратган зилзила, унинг оқибатлари ва қисқа вақт ичида олиб борилган кенг миқёсдаги қайта қуриш ишлари ҳамда бугунги кунда бундай вайронагарчиликнинг такрорланмаслиги учун олиб борилаётган ишлар ҳақида сўзлайди.\nАввало шуни айтиш жоизки, 1966 йилдаги зилзила Тошкентни ларзага келтирган илк силкиниш бўлмаган. Шаҳарда 100 йил олдин 1866 йилда ҳам кучли зилзила юз берган.\n1866 йил 26 апрель\nТошкент шаҳри сейсмик жиҳатдан фаол минтақада жойлашган бўлиб, бу ерда 8 балгача зилзилалар кузатилади. 1866 йилнинг 26 апрель куни ҳам Тошкент кучли зилзилани бошдан ўтказган.\nТарихий манбаларга кўра, ўша фалокат ҳам шаҳарга етарлича зарар етказган: мозор ва жоме масжидларининг гумбазлари, жумладан, Хожа Аҳрор жоме масжидининг гумбази, аҳоли яшайдиган иморатлар қулаб, кўплаб қурбонлар берилган. Бу ҳақда ХIX асрда яшаган тошкентлик тарихчи Муҳаммад Солиҳ “Тарихи жадидайи Тошканд” (Янги Тошкент тарихи) асарида ҳикоя қилган.\nЗилзиладан олдин кўринган шафақ\n1966 йилги фалокатга қайтадиган бўлсак, зилзиладан бироз аввал, кучли портлаш содир бўлди. Шаҳар чеккасида шафақ кўринди. Кейинроқ олимлар шафақ нима сабабдан келиб чиққанини маълум қилди. Зилзила ўчоғи 5-10 километр чуқурда жойлашган бўлиб, ер остида йиғилган тектоник кучланиш ер юзасига чиқиш вақтида электр энергиясига айланган ва Тошкент аҳолисига мана шу энергия шафақ бўлиб кўринган.\n1966 йилги зилзила оқибатида Тошкентнинг марказий қисми: 2 миллион квадрат метрдан зиёд турар жой майдони, 236 та маъмурий, 700 га яқин савдо ва умумий овқатланиш, 181 та таълим муассасаси, 185 та тиббиёт, 245 та саноат бинолари бутунлай вайрон бўлди.\nЎша пайтда Тошкентда яшовчи 1,5 миллион кишидан 78 минг оила ёки 300 минг аҳоли бошпанасиз қолди. Ҳукумат қарори билан вайрон бўлган бир қаватли уйларни тиклаш ўрнига янги замонавий кўп қаватли уйлар қурилди. 3,5 йил ичида шаҳар бутунлай қайта қад ростлади.\nИттифоқ давлатларининг кўрсатган ёрдами\nЗилзиладан сўнг, СССРнинг ўша вақтдаги давлат ва ҳукумат раҳбарлари Л.И. Брежнев, А.Н.Косигин ва бир қатор вазирлар дарҳол Тошкентга келди. Иттифоқ даражасидаги ҳукумат комиссияси ташкил этилди. Унда Тошкентда Сейсмология институти ҳамда шаҳарни қайта бунёд этиш масалалари кўрилди.\nТошкент марказида СССРга аъзо давлатлар кўмаги билан кенг кўламли реконструкция ишлари амалга оширилди. Шаҳар марказида ҳамда унинг жануби-ғарбий қисмида – Чилонзордаги бўш жойларда бир нечта янги микрорайонлар қурилди.\nУзоқ вақт давомида кўплаб уйлар, маҳалла ва кўчалар ўша қийин кунларда Тошкентга ёрдам берган шаҳарларнинг номлари билан аталди. Бундай бирдамлик шарафига Ўзбекистон пойтахтида “Жасорат” ёдгорлик мажмуаси барпо этилди.\nФуқаролар ҳам қараб тургани йўқ. Уларнинг шахсий ва жамоавий маблағларини ўтказадиган жамғарма ташкил этилди. Мазкур жамғармага 10 миллион рублдан ортиқ пул келиб тушган. Маблағнинг 5,5 миллион рубли якка тартибдаги турар-жой биноларини таъмирлаш учун туман ижроия қўмиталари томонидан эгаларига ажратилди.\nПулнинг бир қисми шаҳарда ўйин майдонлари қуриш, одамлар жойлаштирилган вақтинчалик лагерларда бепул овқатланиш ва бошқаларга йўналтирилди. 15 мингда ортиқ оила ўз розилиги билан Ўзбекистоннинг бошқа ҳудудлари ёки қўшни давлатларга жойлаштирилди.\nЎша вақтда СССР шоири Андрей Вознесенский Тошкентга ёрдам бериш учун қуйидаги мазмунда чақирув-шеърини ҳам ёзганди:\nЎзбекистон ва зилзила\nЎзбекистон фаол сейсмик минтақада – Талас-Фарғона силжимаси ҳудудида жойлашган, у ерда 4,0-5,5 баллгача зилзилалар юз бериб туради. Демак, ушбу табиий ҳодисаларни олдиндан прогноз қилиш ўта муҳим масала.\n“Бутун дунёда зилзилаларни башорат қилиб, олдиндан айтиб бўлмайди. Аммо биз бугун башорат қилишнинг илмий ва амалий базасини мустаҳкамлаш устида иш олиб бормоқдамиз”, дейди Ўзбекистон Фанлар академияси сейсмология институти раҳбари Ваҳоб Рафиқов.\n14 Октябрь 18:54 31400\n14 Октябрь 17:48 30231\n13 Октябрь 23:05 29384\n14 Октябрь 20:43 23972\n15 Октябрь 12:14 23024


Музейлар – тарихнинг сирли хилқатларини ўзида мужассам этган (...)\nҲар қандай давлат тараққиёт сари интилар экан, доимо тарихга назар ташлаб, мавжуд урф-одатлар, анъаналар ва қадимий ёдгорликларни ўрганишга ва сақлашга интилиши табиий. Айниқса бу борада музейларнинг ўрни беқиёсдир. Чунки музейлар ўтмишдан келган тарихий маданият, маърифат, табиат ёдгорликларининг яхлит тизимига солинган йиғиндиси бўлиб амалдаги қонун-қоидаги мувофиқ равишда сақланади ва намойиш қилинади.\nПойтахтимизга ташриф буюрган меҳмон саёҳати давомида, албатта, Темурийлар тарихи Давлат музейида ҳам бўлади. Ушбу муҳташам мажмуада Амир Темур ва темурийлар даври тарихи, маданияти, санъати билан яқиндан танишиш мумкин. Экспонатлар аждодларимизнинг улкан салоҳиятидан сўзлайди. Ўзбекистон тарихи давлат музейидаги осори-атиқалар эса ўзбек давлатчилиги тарихининг нақадар қадимийлиги ва юксаклиги тўғрисида сўзлайди, қолаверса, ҳар бир даврга оид ашёлар бетакрорлиги билан кишида ҳайрат туйғусини уйғотади. Қатағон қурбонлари хотираси музейи кўргазмалари Ватанимиз мустақиллиги йўлида қурбон бўлган фидойи фарзандлар тўғрисида маълумот беради. Бу музей ёш авлод онгида истиқлол неъматининг нақадар бебаҳо ва юксак эканлиги, унинг қадрига етиш кераклиги ҳақида янада теран фикр уйғотади. Термиз археология музейида сақланаётган археологик топилмалар ҳам ноёблиги, илмий тадқиқотлар учун манба бўла олиши билан қадрлидир. Олимпия шон-шуҳрати музейи истиқлол йилларида мамлакатимиз спортчиларининг энг нуфузли халқаро мусобақаларда қўлга киритган улкан муваффақиятлари тўғрисида кенг маълумот етказади. Ўзбекистон халқ амалий санъати, Ўзбекистон давлат санъат музейларидаги экспонатлар халқимизнинг бой ҳунармандчилик хазинаси, ўзига хос тасвирий санъат асарлари, уларнинг жанрларини тараннум этади. Қадимий шаҳарларимиздаги очиқ осмон остидаги музейлар эса дунёнинг турли томонларидан келаётган сайёҳларни ҳайратда қолдирмоқда ва уларнинг оқими йилдан-йилга халқаро даражада музейларимизга бўлган қизиқиш ортиб бораяпти.


Опубликовано: 19.11.2016 15:22 | Автор: Раҳматуллоҳ Сайфуддинов ТИИ ўқитувчиси, Юнусобод тумани бош имом-хатиби, “Мирза Юсуф” жоме масжиди имом-хатиби | Печать | E-mail\nДавлат рамзлари ҳар бир халқнинг мустақиллиги, озодлиги, тинчлиги ва барқарорлиги тимсоли ҳисобланади. Давлат байроғи ва унинг рамзи Ўзбекистон ҳудудида қадимда мавжуд бўлган давлатлар билан тарихан боғлиқлигини англатади ҳамда республиканинг миллий-маданий анъаналарини ўзида мужассамлаштиради. Байроғимиз ғурур ва фахримиз тимсоли, Ватанимизнинг беқиёс рамзидир. Қуёш кўкда фалакнинг байроғи бўлиб порлаб турибди, кўнгилда муҳаббат байроғи ҳилпирайди, онгимизни эса тафаккур байроғи нурлантиради. Шу маънода Озод ва обод Ватанимиз — Ўзбекистоннинг байроғи бизни улуғ мақсадлар томон етакловчи буюк машъаладир. “Ўзбекистон Республикаси давлат байроғи тўғрисида”ги қонун 1991 йил 18 ноябрда Ўзбекистон Республикаси олий кенгашининг навбатдан ташқари ўтказилган ВИИ сессиясида қабул қилинган.\nЕр юзида икки юздан ортиқ давлат ва, албатта, ҳар бир давлатнинг ўз рамзлари, бор. Ҳар бир байроқ ўзига хос ранг ва тимсолларга эга. Улар билан ёнма-ён балқиб турган байроғимиз ҳеч кимдан кам эмаслигимиз ва кам бўлмаслигимизни кўрсатиб туради.\nШуни таъкидлаш лозимки, байроқ қадим-қадимдан ҳар бир халқ учун мустақиллик, тинчлик ва барқарорлик тимсоли бўлиб келган. Аждодларимиз ҳам юрт байроғини муқаддас билиб, уни кўз қорачиғидек асраганлар.\nДавлатчилигимиз тарихининг қайси даврини олиб қарамайлик, байроқ аждодларимиз учун озодлик, куч-қудрат, жасорат, ғалаба тимсоли бўлганини кўрамиз.\nБуюк соҳибқирон Амир Темур ғолиблик байроғини юксак кўтарди. Бу байроқ остида буюк эл бирлашди, у барпо этган улуғ салтанатни дунё тан олди. Бу давр ватан тарихига зарҳал ҳарфлар билан битилди. Байроқ эса том маънода мамлакат рамзи, улуғворлик тимсолига айланди. Жангчиларга жанговар руҳ бағишлаш, уларнинг кайфиятини кўтариш, иродасини чиниқтириш мақсадида жанг майдонлари узра баланд ҳилпираб турди. Бу байроқ энг ишончли баҳодирлар томонидан қўриқланди. Бехос дайди ўқ келиб туғ кўтарган жангчига тегса-да, у тупроққа қоришмади, дарҳол вафот этган сарбоз ўрнини бошқаси эгаллади.\nМиллат байроғи! Бу мағрур элнинг асрлар давомида орзу қилган ғурури, шаъни, қадр-қиммати, иродасини ифодаловчи озодлик байроғи эди!\nУнда аждодлар орзу-интилишлари акс этади. Унда халқимизнинг ўлмас хотираси, иймон-эътиқоди, келажакка бўлган комил ишончи жилоланади.\nБайроғимиз 1992 йилнинг 2 мартидан Ўзбекистон тўлақонли суверен республика сифатида тан олинганининг рамзи сифатида Бирлашган Миллатлар Ташкилотининг Бош қароргоҳи олдида ҳам ҳилпирай бошлади. Мана, йигирма беш йилдирки, у халқаро майдонда мамлакатимизнинг куч-қудрати, мустақиллигимизнинг ифодаси, халқимиз ғурури ва ифтихори тимсоли сифатида намоён бўлмоқда.\nБайроғимиз бугунги кунда миллий авиакомпания самолётлари, халқаро йўналишдаги поездларимиз орқали дунёнинг кўплаб мамлакатларига “парвоз қилиб”, Ўзбекистондэк келажаги буюк давлат борлигини жаҳонга намойиш этмоқда. Зотан, “Ўзбекистон Республикасининг Давлат байроғи тўғрисида”ги Қонуннинг 2-3-моддаларида таъкидланганидек, давлатимиз байроғи суверенитетимиз рамзидир.\nБайроғимиз халқаро майдонда расмий делегацияларимизнинг хорижий мамлакатларга сафарлари чоғида, халқаро ташкилотларда, конференциялар, жаҳон кўргазмалари ва спорт мусобақаларида мамлакатимиз тимсоли ҳисобланади. Қонуннинг 13-моддасига мувофиқ, фуқароларимиз, шунингдек, Ўзбекистонда истиқомат қилаётган бошқа юрт фуқаролари, вакиллари давлатимиз байроғини ҳурмат қилишлари шарт ва унга беҳурматлик учун жазо муқаррар.\nҲар бир инсон онги ва қалбига Ватанимиз рамзларига нисбатан чуқур ҳурмат туйғуларини сингдириш, умуммиллий ва эҳтиром тимсоллари бўлган байроқ, герб ва мадҳиямизни улуғлаш ва ардоқлаш барчамизнинг муқаддас бурчимиздир. Токи байроқ бор экан, миллат бор, Ватан бор!


ФИФА президенти Владимир Путин билан бўлиб ўтган суҳбат ҳақида гапириб берди\n18:17 / 26.11.2016\nХалқаро футбол федерациялари президенти Жанни Инфантино конфедерациялар Кубогига қуръа ташлаш маросими олдидан мусобақанинг ташкилий масаласига тўхталиб ўтди. Тадбир бугун Россиянинг Қозон шаҳрида ўтказилади. Амалдорнинг таъкидлашича, турнир ташкилотчилиги борасида ҳеч қандай хавотирга ўрин йўқ – у Россия Федерацияси президенти Владимир Путиндан барча керакли кафолатларни олган.\n“Биз ўта муҳим тадбир аввалида турибмиз. Менга Россия ва Қозонда бўлиш ёқди. Бу ерда турли дин вакиллари бирдек тинч ҳаёт кечиришади. Футбол ҳам бу борада ўз ҳиссасини қўшиши лозим. Мен бутун рус халқи, Россия ҳукумати, президент Путин, ташкилий қўмитага ўз миннатдорчилигимни билдираман. Қозонда жуда ҳам ажойиб стадион бор экан. Кеча эса мен Россия президенти Владимир Путин билан учрашиб, барча кафолатларни олдим.\nЧипталарни сотиш борасида ҳам катта қизиқишни кўрдик. Бу Россиядан ташқарида ҳам кузатилмоқда. Эслатиб ўтаман, конфедерациялар Кубоги учрашувлари учун чипталар савдоси 1 декабрь куни ФИФА сайтида бошланади.\nШунингдек, бу ҳакамлар муҳим хатоларни қилишмаслиги учун видеодан фойдаланиладиган биринчи чемпионат бўлади. 2018 йилнинг мартида эса бу борадаги якуний қарор қабул қилинади”, - Инфантинонинг сўзларини келтиради «Чемпионат».\nФИФА Жанни Инфантино ЖЧ-2018


Самарқанд халқаро аэропорти маълум муддатга ёпилмоқда - EFFECT.UZ\n. 20:18 | 09.10.2021\nСамарқанд халқаро аэропорти 2021 йилнинг 20 октябридан 20 ноябрига қадар вақтинча ёпилмоқда. Бу ҳақида “UZBEKISTAN AIRPORTS” манбаси хабар берди.\nЯнги аэродром мажмуасини ишга туширишга тайёргарлик ишлари муносабати билан парвозларни вақтинча тўхтатади.\nБарча рейслар республиканинг бошқа халқаро аэропортлари — Навоий, Бухоро, Қаршига йўналтирилади, у ердан йўловчилар учун Самарқандга ерусти трансфери ташкил этилади.


Уйи бузилаётганлар, ҳуқуқингизни билиб олинг! - zarnews.uz\nУйи бузилаётганлар, ҳуқуқингизни билиб олинг!\nЕр участкаларини олиб қўйиш компенсациянинг қуйидаги турлари берилиши шарти билан амалга оширилади. Бу ҳақда “Ҳуқуқий ахборот” канали фуқаролар учун эслатма берди.\n- фуқароларга уй-жой майдонининг ижтимоий нормасидан кам бўлмаган бошқа тенг қийматли обод турар жойни мулк қилиб бериш ва дов-дарахтлар қийматини тўлаш;\n- бузилаётган уйлар, бошқа иморатлар, иншоотлар ва дов-дарахтлар қийматини фуқароларга тўлаш, ер участкасини олиб қўйиш муносабати билан мулкдорларга етказилган зарарларни қоплаш;\n- ер участкасини ўзлаштириш даврида 2 йилгача муддатга ижарага вақтинча уй-жой бериб, бузилаётган уйлар, иморатлар, иншоотлар ва дов-дарахтлар қийматини тўлиқ тўланган ҳамда етказилган бошқа зарарларни қоплаган ҳолда, фуқароларга якка тартибда уй-жой қуриш учун ер участкаси бериш;\n- ер участкаси олиб қўйилиши оқибатида юридик шахсларга аввалгисига тенг қийматли мол-мулк бериш ёки кўчмас мулкнинг бозор қийматини ва етказилган зарарларни қоплаш;\n- ер участкаси давлат ва жамоат эҳтиёжлари учун олиб қўйилиши оқибатида етказилган зарарларни тўлалигича қоплаш;\n- фуқароларга ва юридик шахсларга тегишли бузилиши керак бўлган уйлар, иморатлар ва иншоотларни кўчириш ва янги жойда тиклаш, шунингдек, ер участкасини олиб қўйиш муносабати билан мулкдорга етказилган зарарларни қоплаш;\n- янги жойда уйлар, иморатлар қуриш ҳамда уларни фуқаролар ва юридик шахсларга мулк қилиб бериш, шунингдек, ер участкасини олиб қўйиш муносабати билан мулкдорга етказилган зарарларни қоплаш.


Қумғонлар ва Қозоқ дўмбираси. - 2 Апреля 2020 - Блог - ANGREN SHAHAR TARIXI MUZEYI\nUy » 2020 » Апрель » 2 » Қумғонлар ва Қозоқ дўмбираси.\nҚумғонлар ва Қозоқ дўмбираси.\nБу ерда миллий дўппиларимизни кўришингиз мумкин.\nУшбу пештахтада миллий чолғу асбобларимиз ;\nСурнай – ўрик ёки ёнғоқ ёғочидан ўйиб ясалади. Унинг олд томонидан еттита, остида эса битта тешикчаси бор. Ансабл таркибида ҳам сурнай асосий куй йўлларини садолантиради.\nКарнай – мисдан ясалган дамли (пуфлама) чолғу бўлиб, узунлиги 2 метр ва ундан ҳам ортиқ бўлиши мумкин.\nРубоб – торли чертма чолғу мизраб воситасида чалинади. Унинг косаси чуқур ўйилганва тери билан қопланеган бўлади, калта ва йўғон дастасидан тўртта боғлама пардаси бор. Дастасининг йуқори қисмида6 таёки 7 та қўшимча пардаси ҳам бўлади\nДутор – икки торли чертма чолғу,тут,ўрик ёки ёнғоқ дарахтидан тайёрланади. Дастагига 13-14 та ипакли парда боғланади.\n- Доира – зарбли сознинг гардиши ток зангиданёки ўрик , ёнғоқ ёғочидан тайёрланиб,бир томонидан эчки териси қопланади. Гардишининг ички тамонидан 40 дан зиёд мадан ҳалқачалари осилади.\n– Чанг - торли урма соз, унда жами 40 та сим бўлади. Шулардан 13 таси учтадан бирлашиб тақсимланган ҳолда битта сими қуйи йўғон торга ажралади. Чангнинг торлари 2 та чўп воситасида уриб ва чертиб чалинади.\nKategoriya: Qadimgi tarix bo'limi | Ko'rishlar: 52 | Qo'shilgan: doynub | Baho: 0.0/0


Нурмат Отабеков қайси ҳолатда карантин кучайиши мумкинлиги ҳақида гапирди. Отабеков бу ҳақда брифингда гапирди.\nОтабековнинг карантин чоралари фуқаролар эпидемиологик қоидаларга эътиборсизлик қилса кучайиши мумкинлигини таъкидлади. Лекин, Отабековнинг фикрича, ҳозирда карантин чораларини кучайтиришга жиддий сабаблар йўқ.\n“Биз ҳаммамиз жараён фақатгина ўзимизга боғлиқ эканини тушунишимиз керак. Жорий этилган қоидалар ҳолатнинг ёмонлашувига йўл қўймайди. Ниқоб тақиш, ижтимоий масофани сақлаш, антисептиклардан фойдаланиш ва оммавий тадбирлар ташкил этмаслик керак”, – дейди Отабеков.\nКоронавирусга қарши кураш штаби аъзоси сўнгги кунларда касалланганлар сонининг ошиб кетиши сабабини ҳам тушинтирди. Отабеков аксарият фуқаролар вазиятнинг жиддий эканини унутиб қўйгани ва эпидемиологик вазият ёмон бўлган ҳудудлардан ватандошларимизнинг келиши бунга сабаб бўлаётганини айтди.\nУзбек 24 сентябр 2020 23:55\nОчик хавода вирус юкмасмуш хурматли Нурмат Отабеков жанобларини гапи бу. Тугриси вообще бунака бир бирига зид хабарларни инетга чикармаслик керак ёки у кишига гапиришдаг олдин маслахат килиб олишни айтиш кк.\nЎзбекистон янгиликлари » Жамият » Нурмат Отабеков қайси ҳолатда карантин кучайиши мумкинлиги ҳақида гапирди


Видео: Тереза Мей жонли эфирда «истеъфога чиқарилди»\n23:17 / 04.10.2017\nБританиялик комедиант Саймон Бродкин Буюк Британия Консерватив партияси съездида қўриқчилар орасидан ўтиб, у ерда нутқ сўзлаётган бош вазир Тереза Мэйга P45 шаклини берди. P45 — ёлланма ишчи бошқа иш жойига ўтганда тўлдирадиган солиқ ҳужжати.\nБир неча сониядан кейин хавфсизлик ходимлари Бродкинни қўлга олиб, уни съезд ўтаётган залдан олиб чиқишган.\nКоммедиантнинг журналистларга маълум қилишича, у бош вазир Тереза Мэйга Бирлашган Қироллик ташқи ишлар вазири ҳамда Brexit тарафдорларидан бири Борис Жонсоннинг хатини топширмоқчи бўлган. Таъкидлаш жоизки, Борис Жонсон Мэйнинг Евроиттифоқдан чиқишга доир позициясига фаол қарши чиқиб келади.\nТереза Мэй АҚШ билан «алоҳида муносабатлар» ҳақида гапирди\n16:55 / 14.06.2018\nНамойишчилар Грузияда ҳам бош вазирни истеъфога чиқишга мажбур қилишди\n20:27 / 13.06.2018\nG7 давлатлари “тезкор жавоб қайтариш гуруҳини” ташкил этади\n17:42 / 09.06.2018


Россия президенти Владимир Путин ёрдамчиси Сергей Ястржембский Ироқнинг жаҳон хавфсизлиги учун жиддий хатар эканини исботловчи даллилар намойиш қилинмаганини таъкидлади.\n18 январ 2021, Тошкент вақти: 18:47\nИроқ президенти Саддам Ҳусайн ҳақдаги Британия ошкор этган досье ҳақида гапирар экан, расмий у Ироққа қарши ҳарбий операциялар қўллаб-қувватланиши мақсадида жамоатчиликка тақдим этилган, деб таъкидлади.\nЯстржембский ўз фикрларини Британиянинг “Таймс” газетаси орқали Британия раҳбари Тони Блэйрнинг Москвага бугун бошланаётган сафари олдидан билдирди.\nБлэйрнинг Москвага ташрифи БМТ Хавфсизлик кенгашига аъзо давлатлар раҳбарлари орасида бўлиб ўтаётган музокараларнинг яна биридир. Британия АҚШнинг Саддамга қарши ҳужумларни амалга ошириш ҳуқуқини берадиган резолюция қабул қилиш лозим, деган таклифини қўллаб қувватламоқда. Россия эса БМТ инспекторларининг Ироқдаги фаолиятлари муваффақиятли бўлиши учун янги резолюция қабул қилиш мумкинлиги, бироқ ушбу резолюцияда инспекциялар муваффақиятсиз бўлган тақдирда Ироққа ҳужум қилиниши кўзда тутилган бўлмаслиги кераклигини таъкидламоқда.


Ревматизм ривожланаётганидан дарак берувчи симптомлар 31-07-2021, 17:07 | Zamin.uz\nРевматизм ривожланаётганидан дарак берувчи симптомлар\nБириктирувчи тўқималарнинг яллиғланиши ҳисобланган ревматизмда юрак, бўғин ва қон томирларидан ташқари, марказий нерв системаси, нафас аъзолари ва ошқозон-ичаклар тракти азият чекади. Саломатлик билан боғлиқ жиддий муаммолар келиб чиқишининг олдини олиш учун касалликка хос симптомларни билиш ва эрта ташхис қўйиш муҳим саналади.\nЕнгил депрессия ва руҳий сиқилиш билан кечадиган ревматоид артритга хос илк симптом саналади. Аксарият ҳолларда бу беморнинг грипп ёки бошқа вирусли касалликлардан тузалаётган беморнинг ҳолсизлигига ўхшаб кетади. Ҳолсизлик сизнинг доимий ҳамроҳингизга айланган бўлса, шифокорга боришни унутманг.\nРевматоид артрит ривожланаётганидан дарак берувчи яна бир симптом тана ҳароратининг доимий равишда паст бўлиши саналади. Айрим яширин кечувчи яллиғланиш жараёнлари паст ҳамда кўтарилмайдиган ҳарорат билан намоён бўлади. Агар бу белги бошқа аломатлар билан бирга кечса, шифокорга боришни кечга қолдирмаслик керак.\nВазн ва иштаҳанинг йўқолиши\nАртрит танадаги тўқималарда ривожланадиган яллиғланиш жараёни ҳисобланади. Иштаҳанинг бўғилиши ва бунинг натижасида вазн камайиши эса унга хос белгилардан саналади. Умуман олганда сабабсиз вазн йўқолиши рад қилиш керак бўлмаган ўзгариш саналади.\nОғиз ва кўзларнинг қуриши\nОғиз ва кўзларнинг қуриши ҳам ревматоид артритга хос кенг тарқалган аломатлардан ҳисобланади ва аксарият ҳолларда бошқа одатий симптомлардан эртароқ пайдо бўлади.\nАйниқса, нафас олганда кузатиладиган кўкрак соҳасидаги оғриқ ҳам ревматоид артрит билан боғлиқ бўлади. Гап шундаки, баъзи беморларда яллиғланиш ўпка, юрак соҳасида ривожланади ва шунинг учун ҳам нафас олиш жараёни оғриқли бўлади. Нима бўлган тақдирда ҳам ўқтин-ўқтин такрорланадиган кўкрак соҳасидаги оғриқ мутахассисга мурожаат қилиш учун жиддий сабаб бўла олади. «Замин» янгиликларини «Вконтакти»да кузатиб боринг\nЯнгиликлар » Жамият » Ревматизм ривожланаётганидан дарак берувчи симптомлар


Қирғизистон президенти: «Мамлакатда эндиликда дахлсизлар йўқ»\n18:29 / 27.02.2017\n«Мамлакатда эндиликда дахлсизлар йўқ. Бу ҳокимиятдаги барча, шу жумладан собиқ ҳамда амалдаги раҳбарларга тегишли», - дея маълум қилди Қирғизистон президенти Алмазбек Атамбоев бугун, 27 февраль куни Апрель инқилоби иштирокчилари жамоат бирлашмалари вакиллари билан учрашувда. Бу ҳақда давлат раҳбари матбуот хизмати хабар бермоқда.\nТаъкидланишича, фаоллар алоҳида сиёсатчиларнинг амалга оширган жиноятлари учун жавобгарликдан қочиш бўйича ҳаракатларидан норози бўлишган. «Улар ҳалок бўлган қаҳрамонлар исм-шарифларини фойдаланишга ҳеч қандай ҳуқуқлари йўқ. Бунга лойиқ эмаслар», - дея таъкидлаб ўтишган улар.\nҚирғизистон етакчисининг бунга жавобан таъкидлашича, жамоат бирлашмалари ҳис-туйғуларини тушунади, бироқ уларни қонун устуворлигини инобатга олишга чақирди. «Ишончим комилки, ҳуқуқ-тартибот органлари ҳаммасига ойдинлик киритишади ва қонунни бузган барчани жавобгарликка тортишади. Ҳеч қандай ҳокимиятга босим ўтказишнинг куч услублари уларга ёрдам бермайди», - дея хулоса қилган Атамбоев.\n2010 йилнинг 7 апрель куни Қирғизистонда «Апрель инқилоби» — қуролли давлат тўнтариши юз берди, унинг натижасида президент Қурмонбек Бакиев ҳокимиятдан ағдарилди ҳамда Белоруссияга йўл олди.\nОхир-оқибат мамлакатда Вақтинчалик ҳукумат шакллантирилиб, унинг таркибидан Алмазбек Атамбоев, Роза Отунбоева, Омурбек Текебаев, шунингдек Бакиев режимига мухолифатда бўлган бир қатор сиёсатчилар ўрин олди. Кейинчалик Атамбоев Қирғизистон президенти этиб сайланди, Текебоев эса янги қирғиз ҳукуматининг асосий танқидчиларидан бирига айланди.\nТаъкидлаб ўтиш жоизки, аввалроқ Қирғизистон Бош прокуратураси «Ата Мекен» партияси етакчиси, депутат Омурбек Текебаевга нисбатан жиноят иши қўзғатди. Мухолифатчи коррупция ва фирибгарликда гумон қилинмоқда. 2017 йилнинг 26 февраль куни у мамлакат махсус хизматлари томонидан қўлга олинди.\nАввалроқ Қирғизистон собиқ президенти Роза Отунбоева Омурбек Текебаевнинг қўлга олинишини сиёсий қувғин деб атагани ҳамда уни дарҳол озод этишга чақиргани ҳақида хабар бергандик.


БМТ: 7 ёшдан кичик 87 млн боланинг бутун умри уруш шароитида ўтмоқда\n12:33 / 24.03.2016\nДунё бўйича 7 ёшдан кичик 87 млн боланинг бутун умри қуролли ихтилофлар шароитида ўтмоқда, бу эса уларнинг ақлий ривожланишига салбий таъсир кўрсатади. Бу ҳақда БМТнинг Болалар жамғармаси (ЮНИСЕФ) 23 мартда маълум қилди. Жамғарма мутахассислари жанговар ҳаракатлар ҳудудларидаги ҳаёт билан боғлиқ стресс оқибатларини таҳлил қилдилар.\n"7 ёшдан кичик 86,7 млн дан кўпроқ бола бутун умрини қуролли ихтилофлар шароитида ўтказмоқда, бу эса уларнинг ақлий ривожланишига салбий таъсир кўрсатади. Ихтилофлар ҳудудида яшайдиган болалар аксарият руҳий изтиробларга дучор бўладилар, бу эса доимий вайрон қилувчи стресс шароитидаги ҳаётга олиб келиши мумкин. Бу ҳолат бош мия асаб ҳужайлари ўртасидаги алмашувни тормозлайди, бунинг оқибати бутун ҳаёт давомида ҳис қилинади ва ақлий, ижтимоий ва жисмоний ривожланишга таъсир қилади", дейилмоқда ЮНИСЕФ хабарида.\nЮНИСЕФда таъкидланишича, бола туғилган пайтда унинг миясида бир-бири билан боғланган 253 млн га яқин асаб ҳужайралари бўлади. Биринчи 7 йил умрда инсон ҳар сонияда бош миянинг қўшимча 1000 нейронини фаоллаштириши мумкин. Бу ҳужайралардан ҳар бири ҳар сонияда 10 минг бошқа нейрон билан импульслар билан алмашишга қодир.\nБош миянинг 1 млрд ўзаро боғланган асаб ҳужайраларига тенг тўлиқ функционалликка эришиши кўп жиҳатдан инсоннинг эрта ривожланишига боғлиқ. ЮНИСЕФда тушунтиришларича, бунга кўкрак билан эмизиш ва тўғри овқатланиш, боланинг уқувларини ривожлантириш, ўйнаш ва "хавфсиз ва соғлом шароитда" таълим олиш имконияти кўмак беради.\nЮНИСЕФ ихтилофлар ҳудудларида яшайдиган болаларга уларнинг ақлий ривожланишига кўмак берадиган шароитларни яратиш учун саъй-ҳаракатлар амалга ошираётганини таъкидламоқда. Шу мақсадда ЮНИСЕФ тарқатадиган шошилинч ёрдам тўпламига ўйинлар ва таълим олиш учун материаллар киритилган. Ўтган йили дунёнинг турли бурчакларидаги 800 мингдан қўпроқ болага бундай тўпламлар берилган.


ЎЗБЕКИСТОН — ЧОРАК ФИНАЛДА! - Ўзбекистон овози газетаси\nЎЗБЕКИСТОН — ЧОРАК ФИНАЛДА!\nАвстралияда давом этаётган Осиё чемпионатида мамлакатимиз футболчилари Саудия Арабистони терма жамоасини мағлубиятга учратди.\nОсиё чемпионати кутилмаган натижаларга бой бўлмоқда. Куни кеча «В» гуруҳининг сўнгги учрашувлари ҳам ҳаяжонли кечди. Унда дастлаб КХДР футболчиларидан устун келган Ўзбекистон миллий терма жамоаси иккинчи ўйинда хитойликларга имкониятни бой бериб, (1:2) мухлисларимизни хавотирга солиб қўйганди.\nГуруҳнинг охирги турида ҳамюртларимиз Саудия Арабистони вакилларига қарши майдонга тушди. Бу ўйинда футболчиларимизга фақат ғалаба керак эди. Шу боис бош мураббий Миржалол Қосимов таркибда бир қатор жиддий ўзгаришларни амалга оширди. Сервер Жепаров, Темур Копадзе сингари тажрибали ўйинчилар ўрнига ёшларни майдонга туширгани терма жамоамиз ўйинига ўзига хос шиддат олиб кирди.\nУчрашувнинг 2-дақиқасидаёқ Сардор Рашидов томонидан ҳисоб очилгани футболчиларимиз руҳини кўтариб юборди. Ҳамюртларимиз ўйин суръатини туширмасдан кетма-кет ҳужумлар уюштиришди. Аммо танаффусга қадар шу ҳисоб сақланиб қолди.\nИккинчи бўлимда бош ҳакам австралиялик Бенжамин Ульямснинг айрим қарорлари рақиблар фойдасига бўлди. Жумладан, 59-дақиқада у дарвозамиз томон қандай ҳолатда пенальти белгилаганлиги ортиқча изоҳ талаб этмайди. Саудияликлар бундан унумли фойдаланиб ҳисобни тенглаштирди — 1:1. Рақиб жамоа учун бу қониқарли натижа эди.\nҲамюртларимизни эса фақат ғалаба кейинги босқичга олиб чиқарди. Шу боис футболчиларимиз ҳужумни давом эттиришди. Натижада Осиё чемпионатида ўз «дебют»ини бошлаган Воҳид Шодиев 69-дақиқада футболчиларимизни ҳисобда олдинга олиб чиқди — 2:1. Орадан тўққиз дақиқа ўтиб, истеъдодли ярим ҳимоячи Сардор Рашидов ўз «дубл»ини нишонлаб, терма жамоамиз ғалабасини мустаҳкамлади — 3:1.\n«В» гуруҳидаги якуний вазият\nЮ Д М Т-Н О\n1. Хитой 3 0 0 5-2 9\n2. Ўзбекистон 2 0 1 5-3 6\n3. С. Арабистони 1 0 2 5-5 3\n4. КХДР 0 0 3 2-7 0\nГуруҳнинг иккинчи учрашувида хитойликлар КХДР футболчиларини енгди — 2:1.\nШуни таъкидлаш керакки, мусобақанинг «А» гуруҳида кўпчилик мезбонлар имкониятини юқори баҳолашаётганди. Аммо дастлабки икки турда зафар қучган австралияликлар охирги ўйинда Жанубий Корея футболчиларига кутилмаганда (0:1) ютқазиб қўйди. Натижада улар ўз гуруҳида иккинчи ўринни эгаллади.\nГуруҳнинг учинчи турида Уммон вакиллари қувайтликларни худди шу ҳисобда мағлубиятга учратди.\nЎзбекистон терма жамоаси чорак финалда «А» гуруҳи ғолиби Жанубий Корея, Хитой футболчилари эса Австралия «чарм тўп» усталари билан куч синашади. Бу учрашувлар 22 январь куни бўлиб ўтади.\nКеча мусобақанинг «С» гуруҳида ҳам охирги тур ўйинлари ўтказилди: Эрон — Бирлашган Араб Амирликлари — 1:0, Қатар — Баҳрайн — 1:2.\nБугун «Д» гуруҳида бўладиган Япония — Иордания, Ироқ — Фаластин терма жамоалари баҳси барча чорак финалчилар номини аниқлаб беради.


Қизимнинг қулоғи яхши эшитмайди - Динда саволим бор\nХозирги вақтда: 22 Июл 2019, 16:38\nҚизимнинг қулоғи яхши эшитмайди\nРўйҳатдан ўтган: 24 Июл 2017, 10:49\nПост Fotima » 25 авг 2018, 23:07\nАссалому алайкум. Аллоҳ қилаётган ишларингиздан рози бўлсин. Қизим 8 ёшда, 7 ойлик туққанман. Вазни 950 гр. эди. Невропотологга қатнаб даволаниб турган. Чала туғилгани учун тенгдошларидан орқада қоляпти деб ўйласак, қулоғи яхши эшитмас экан. Маҳаллий поликленикамиздаги шифокор (қора қамишдаги) шифохонага олиб боришимизни айтдилар. Қулоғининг ташқи томонига маҳсус мослама қўйишларини айтдилар. Шифокор қулоқлари тоза эканлигини айтди. Шамоллаганда қулоққа таъсир қиладиган дорилар олмаган. Фақатгина ташқарига қўйишар экан, операция қилинмас экан. Мен ташқарига тақилса, катта бўлганида уялиб қолишидан ҳавотирдаман. Яна кимга кўрсатиб маслаҳат олсам бўлади? Қандай йўл тутай?\nЖавоб: qizimning quloģi yaxshi eshitmaydi\nПост Шифокор » 08 сен 2018, 20:05\nВа алайкум ассалом ва роҳматуллоҳ. Айни ҳолатда қизингизнинг ички қулоқ фаолияти текширилмаган кўринади. Бу масалада етакчи мутахассисларга, PRO MED SERVICE клиникасига ёки Тошкент Тиббиёт Академияси (8-корпус Болалар ЛОР каслаликлари бўлими)га мурожаат қилганингиз маъқул. Яхши хабарлар, комил шифо насиб этсин!\nМавзу - Қизимнинг қулоғи яхши эшитмайди


Поветкиннинг допинг текширувида мельдонийнинг қолдиқлари аниқланди\n10:50 / 14.05.2016\nРоссиянинг ўта оғир вазн тоифасидаги боксчиси Александр Поветкиннинг допинг текширувида мельдонийнинг ўта кам миқдордаги қолдиқлари аниқланган. Спортчи ушбу моддани 2015 йил сентябрида истеъмол қилган, деб хабар қилган Поветкин манфаатларини ҳимоя қилувчи "Мир бокса" промоутерлик компанияси раҳбари Андрей Рябинский ТАСС агентлигига.\n"Унинг қонида жуда кам миқдордаги мельдоний қолдиғи аниқланди. Александр ўтган йилнинг сентябрида дорини истеъмол қилган. Модда эса, 2016 йил 1 январидан сўнг допинг рўйхатига киритилди. Шундан сўнг, у бу доридан фойдаланмаган. Вазиятга турлича ёндашиш мумкин. Допинг-пробаси апрель ойида олинган эди", - деб аниқлик киритган Рябинский.\n"Биз WBC (Бутунжаҳон Бокс кенгаши) билан алоқадамиз, Поветкиннинг америкалик боксчи Деонте Уайлдер билан жанги ўтказиладими-йўқми буни улар ҳал қилишади", - деган ТАСС суҳбатдоши.\nРябинский сўзларига кўра, Поветкин допинг пробасидаги мельдоний миқдори 70 нанограмм (70 нанограмм = 7 x 10-8 грамм)ни ташкил этган.\nПоветкин ва WBC таснифи бўйича ўта оир вазнда жаҳон чемпиони Уайлдер ўртасидаги жанг 21 май куни Москванинг "Мегаспорт" мажмуасида бўлиб ўтиши режалаштирилган эди.\nБутунжаҳон бокс кенгаши президенти Маурисио Сулаймоннинг маълум қилишича, ташкилот ҳозирча Поветкин - Уайлдер жангини бекор қилиш тўғрисида қарор қабул қилганича йўқ.\nМельдоний 2016 йил 1 январидан эътиборан, Бутунжаҳон допингга қарши агентлиги (WADA) томонидан тақиқланган моддалар рўйхатига киритилганди.


Арабларнинг ҳужжати бўлган аллома... | Azon.uz - Ахборот-таҳлилий портал\n2642 09:00 05.07.2020\nТўлиқ исми ва туғилиши: Aмр ибн Усмон ибн Қанбар Aбу Бишр. Наҳвчилар имоми, араблар ҳужжати, наҳв илмини соддалаштириб ишлаб чиққан олим ва арабларнинг ҳужжати ва дастури бўлган "ал-Китоб"нинг муаллифи. Сибавайҳнинг асл келиб чиқиши форсийдир. Рожиҳ қавлга кўра 140-ҳижрий йилда, Форс ерига қарашли Байдо шаҳрида таваллуд топган. Байдо шаҳри Шероздан 800 фарсах узоқликдаги Истахрдаги энг катта шаҳардир. Кичиклигида Басрага борган ва ўша ерда ўсиб-улғайган.\nУлғайиши ва ҳаёт йўли: Сибавайҳ илм маркази ва илмлар минбарлари бўлган Басра шаҳрига Форс еридан келди. У яхши, хушбичим ва покиза бола эди. Ёшлигидан ҳадис ва фиқҳ аҳлининг олдига бора бошлади. Ҳадис ёзиш ва ривоят қилиш учун Ҳаммод ибн Саламанинг ҳалқасига қатнашар эди. Лекин Aллоҳ унинг хоҳлаганини эмас, бошқа бир нарсани ирода этди. Ҳаммоднинг ҳузурида араб тилидаги баъзи қоидаларда хато қилганидан сўнг, наҳв илмини ўрганишга киришди ва Халилнинг этагидан тутди. У наҳв имоми бўлиб етишди.\nСибавайҳнинг устозлари: Энг машҳур устозларидан бири Ҳаммод ибн Саламадир. Наҳвни ўрганишга қарор қилганидан кейин, Сибавайҳ Халил ибн Aҳмад ал-Фароҳидийнинг этагидан тутди. У бу устозидан жуда кўп нарсалар ўрганди ва ўзининг ягона бўлган китобида ҳам ундан кўплаб ривоятлар келтирди.\nСибавайҳ араб тили илмида биргина шу устози билан чекланмади. Балки ал-Aхфаш ал-Aкбар номи билан машҳур бўлган Aбул Хаттобнинг қўлида ҳам таълим олди. Шу билан бирга, Ийсо ибн Умар, Юнус ибн Ҳабиб, Aбу Зайд ал-Aнсорий ан-Наҳвийдан ҳам дарс олди.\nСибавайҳнинг китоби: Сибавайҳ "Китоб" деган асар битган. Унинг китоби 920 бетдан кўпроқ ҳажмда. Китоб икки жузъ бўлиб, биринчиси наҳв ҳақида ва иккинчиси тусланмайдиган ва турланмайдиган, насаб, изофа, тасғир (кичрайтириш) формаси ва сарфнинг бошқа йўналишларини ўз ичига олган. Бундан ташқари араб илмининг бошқа, мажоз, маъоний ва шеърлар каби қисмларини ҳам қамраб олган.\nСибавайҳнинг вафоти: Сибавайҳнинг ўлими ҳақида турли хил фикрлар мавжуд. Кўпчилик уни ҳижрий 180-йилда вафот топганлигини айтади. Хатиб эса, ўлими пайти Сибавайҳ 32 ёшда бўлганлигини айтган.\nСибавайҳ ҳақида олимларнинг фикри:\nИбн Касир: "У наҳв илмида бир китоб тасниф этган. Наҳв имомлари ундан кейин унинг охирига ва шарҳига етиб бора олмайдилар. Унинг денгизи гирдобига ботганлар ва дурларидан териб олганлар. Бироқ ҳали чуқурига етмадилар".\nЖоҳиз: "Инсонлар наҳвда бунингдек бир китоб ёзмаганлар. Инсонларнинг барча китоблари унга боқимандадир".\nМанба: Islamstory сайти\nАраблар ҳужжат аллома Махсус Тарих Aмр ибн Усмон ибн Қанбар Aбу Бишр\n527 21:19 15.05.2022\n2078 09:44 07.04.2022\n1418 15:40 16.02.2022\n1326 12:30 07.01.2022\n1626 17:40 12.11.2021\n1307 21:00 26.04.2021


Олимлар саратон хасталигига қарши курашнинг буткул янгича усулини ўйлаб топишди… » Ўзбекистон янгиликлари – Zamin.uz\nАвстралия олимлари янги дори воситасини яратишди. Гарчи ҳозирча дорининг номи сир тутилаётган бўлса-да, хусусиятлари ҳақида олимлар очиқ гапиришмоқда. Бу дори саратонни даволашда ишлатиладиган кимёвий ва нур терапиясидан кескин фарқ қилади. Масалан, кимёвий ва нур терапиясининг фойдаси билан бирга организм учун зарари ҳам бир дунё. Терапия саратон тўқималари билан бирга соғлом тўқималарни ҳам йўқ қила боради.\nОқибатда кўнгил айниши, ҳолсизлик, соч тўкилиши, хавфли инфекцияларнинг организмга кириб қолиши кабилар кузатилади. Янги дори эса бундай зарарли жиҳатлардан холи. У фақат саратон хасталиги тўқималари ичкарисига кириб боради ва уларни ухлатиб қўяди. Ухлатганда ҳам кома ҳолатига киришгача етказади. Шу усул ёрдамида хасталик организм бўйлаб тарқалиши тўхтатилади.\nОлимларнинг айтишича, дори дастлабки синовлардан муваффақиятли ўтди. Энди навбат клиник синовларга. Мутахассислар яқин келажакда шу янги дори воситаси кўмагида саратондек хавфли хасталикдан инсониятни халос этишга умид боғлашган.\nБош саҳифа » Тиббиёт » Олимлар саратон хасталигига қарши курашнинг буткул янгича усулини ўйлаб топишди…\n18:33 Саратоннинг янгича давоси топилди...


Улуғ Ватан урушида ҳалок бўлганлар хоки топилди | Қозоғистон янгиликлари: Сўнгги хабарлар «Kazakh TV» каналида | Kazakh TV\nУлуғ Ватан урушида ҳалок бўлганлар хоки топилди\nУлуғ Ватан урушида Ғалабага эришиш йўлида жонфидо бўлганлар жасорати унутилмайди. Ғарбий Қозоғистон вилояти аҳолиси ҳам ушбу воқеалар оловини ҳис этган. Ўшанда Бўкейўрда ва Жанибек туманларига олти юздан ортиқ бомба ташланган. Уральск-Рязан темир йўли бўйлаб жойлашган Сайхин ва Шунғай станциялари фашист қўшинлари ҳужумларига кўп бора нишон бўлган. 1942 йилда улар орқали Сталинград фронтига мунтазам озиқ-овқат ва қурол-яроғ ташилган.\nАЛЕКСАНДРА СУСИНА, БЎКЕЙЎРДА ТУМАНИДАГИ САЙХИН СТАНЦИЯСИДАН:\n- Кўчирилаётган қочқинлар поезди ҳам, асирлар тушган поездлар ҳам бомбардимон қилинарди. Худо сақласин!\nБомбардимон асоратлари темир йўл ёқаларида ҳалигача сақланиб қолган. Шошилинчда ҳалок бўлган аскарларни портлашлардан пайдо бўлган чуқурларга кўмишган. Баъзи одамлар бу ерларда юзлаб жангчилар хоки ётганини билмайди ҳам.\nЖУБАН ГУМАРОВ, ЎЛКАШУНОС:\n- Бу ерда биродарлик қабристони бор. Унинг атрофи ўралган ва махсус белги қўйилган. Ўлкашунослар маълумотига кўра, бундай қабристонлар сони 40-50 тадан кам эмас. Уларни топиш зарур. Мана шу каби бомба портлашларидан қолган ўралардан аскарлар хокини топиш мумкин.\nҚидирувчилар 365-разъездда шундай ўралардан бирини қазишяпти. Бугунгача 16 нафар аскар хоки чиқариб олинди.\nСЕРГЕЙ ЛАПШИН, ҚИДИРУВ ОТРЯДИ РАҲБАРИ:\n- Бу ерда яна қанча аскар ётганини билмаймиз. Чунки ўра жуда катта экан. Балки яна бир қанчаси топилар. Темир йўл бу ерга жуда яқин. 20 метр масофада. Йигитлар устига бомба ташланган. Бу ердан асосан денгизчилар, эшелонлар мунтазам қатнаган. Чунки бу йўл Сталинградни таъминлайдиган ягона артерия бўлган. Шунинг учун ҳалок бўлганлар қаторида барча турдаги қўшин вакиллари бўлган. Агар аскар медальони топилса, шахсни аниқлаш мумкин бўларди. Аммо буниси даргумон. Кимлигини билолмасак керак. Фақат тугмалар, камар тўқалари топиляпти. Манави тугмада лангар туширилган, демак, унинг эгаси денгизчи бўлган.\nМаҳаллий ўлкашунослар таъкидлашича, 1942 йил 4 октябрида 365-разъездда Сталинградга кетаётган Тинч океани флоти эшелони портлатилган. Ўшанда 38 нафар денгиз пиёдалари ҳалок бўлган. Уларнинг исми-шарифи маълум бўлгани ҳолда, дафн этилган жойи аниқланмаган. Барча тегишли ҳужжатлар тайёр бўлгач, улар хоки Сайхин посёлкасидаги биродарлик қабристонига қайта дафн этилади. Ўлкашунослар маълумотига кўра, фақат Бўкейўрда туманида ўнлаб шундай қабристонлар мавжуд. Унутилган аскарлар хокини топиш ва номини тиклаш – қидирув отрядларининг асосий мақсади. Шунинг учун ҳам бу ишлар давом этаверади.\nУлуғ Ватан урушиҒарбий Қозоғистон вилоятиБўкейўрдаЖанибек туманлари


ОКРУГ САЙЛОВ КОМИССИЯЛАРИ АЪЗОЛАРИ УЧУН СЕМИНАР-ТРЕНИНГ - Ўзбекистон овози газетаси\nТошкентда Марказий сайлов комиссияси томонидан Ўзбекистон Республикаси Президенти сайловини ўтказувчи округ сайлов комиссиялари аъзолари учун онлайн семинар-тренинг ташкил этилди. Унда Марказий сайлов комиссияси ва барча округ сайлов комиссияларининг аъзолари, матбуот марказлари раҳбарлари, сайлов ҳуқуқи бўйича экспертлар, сиёсий партиялар ва оммавий ахборот воситалари вакиллари иштирок этди.\nВидеоконференцалоқа шаклида ўтказилган семинар округ сайлов комиссиялари аъзоларининг сайлов қонунчилиги ва уни амалиётда қўллаш бўйича билим ва кўникмаларини янада мустаҳкамлаш, округ сайлов комиссиялари фаолиятини ташкил қилиш, сайловга тайёргарлик кўриш ва уни ўтказиш масалаларига бағишланди.\nЎзбекистон Республикаси Марказий сайлов комиссияси раиси М.Абдусаломов шу йил 4 декабрда бўлиб ўтадиган Ўзбекистон Республикаси Президенти сайлови мамлакатимиз ҳаётидаги ғоят муҳим ижтимоий-сиёсий воқеа эканини алоҳида таъкидлади. Юртимизнинг келажаги, унинг янада тараққий этиши бўлажак сайловнинг юқори савияда ташкил этилиши, унда сайловчиларнинг фаоллигига кўп жиҳатдан боғлиқдир.\nЎзбекистон Республикасининг Биринчи Президенти Ислом Каримов раҳнамолигида мамлакатимизда мустақиллик йилларида амалга оширилган кенг кўламли ислоҳотлар натижасида демократик талабларга ва умумэътироф этилган халқаро стандартларга тўлиқ жавоб берадиган, фуқароларнинг ўз хоҳиш-иродасини эркин билдириш кафолатларини таъминлайдиган миллий сайлов тизими яратилди.\nҚонунчилигимизда Марказий сайлов комиссияси раҳбарлигида сайловларнинг қонун талабларига тўла мувофиқ равишда ташкил этилиши ва ўтказилишини таъминлайдиган, фақат қонунга бўйсунадиган мустақил сайлов комиссиялари тизимининг мустаҳкамлаб қўйилгани миллий сайлов тизимининг энг муҳим хусусиятидир. Ўзбекистон Республикаси Президенти сайловига тайёргарлик кўриш ва уни ўтказишни Марказий сайлов комиссияси, округ ва участка сайлов комиссиялари амалга оширади.\nСеминар-тренингда Ўзбекистон Республикаси Президенти сайловига оид қонун ҳужжатлари ва Марказий сайлов комиссияси томонидан тасдиқланган Асосий тадбирлар дастурига мувофиқ сайловга тайёргарлик кўрилаётгани айтиб ўтилди. Сиёсий партияларга сайловда иштирок этишга ижозат берилди. Сайлов округлари ва округ сайлов комиссиялари шакллантирилиб, уларнинг фаолият юритиши учун барча шарт-шароитлар яратилди. Сайловнинг очиқ ва ошкоралигини, транспарентлигини таъминлаш мақсадида оммавий ахборот воситалари вакиллари аккредитациядан ўтказилмоқда, халқаро кузатувчиларга таклифномалар юборилди.\n«Ўзбекистон Республикаси Президенти сайлови тўғрисида»ги қонунга мувофиқ округ сайлов комиссиялари зиммасига қатор вазифалар юкланган. Сайловга оид қонунларнинг округ ҳудудидаги ижросини назорат қилиш, унинг бир хилда қўлланилишини таъминлаш шулар жумласидандир. Улар, шунингдек, сайлов участкаларини тузади, уларнинг округ бўйича тартиб рақамини белгилайди ҳамда манзилини кўрсатган ҳолда рўйхатини эълон қилади. Участка сайлов комиссияларининг фаолиятини мувофиқлаштириб боради. Сиёсий партиялар вакилларининг, сайлов округи ҳудудида жойлашган корхоналар, муассаса ҳамда ташкилотлар раҳбарларининг сайловга тайёргарлик кўриш ва уни ўтказиш билан боғлиқ масалалар юзасидан ахборотларини эшитади.\nСеминарда алоҳида қайд этилганидек, Ўзбекистон Республикаси Президенти сайловини ўтказувчи сайлов комиссиялари ўз ишида қонунийлик, сайлов жараёнининг очиқлиги ва ошкоралиги каби тамойилларини таъминлашга доимий эътибор бериши лозим.\nСеминар-тренинг давомида Ўзбекистон Республикаси Президенти сайловини ўтказувчи округ сайлов комиссияларининг асосий вазифалари, миллий сайлов қонунчилигига киритилган сўнгги ўзгартиш ва қўшимчаларнинг мазмун-моҳияти тушунтирилди. Сайлов комиссияларининг сиёсий партиялар билан ўзаро муносабатлари, халқаро сайлов стандартлари, фуқаролар сайлов ҳуқуқларининг кафолатлари, сайловнинг очиқ ва ошкоралигини таъминлашда матбуот марказларининг вазифалари кўрсатиб берилди. Кузатувчилар институтининг сайлов жараёнидаги ўрни ва аҳамияти, округ сайлов комиссиялари фаолиятининг ташкилий жиҳатлари, шунингдек, сайловга тайёргарлик кўриш ва уни ўтказиш билан боғлиқ бошқа масалаларга бағишланган маърузалар тингланди.\nСеминар иштирокчилари Ўзбекистон Республикаси Президенти сайловини ёритиш бўйича Республика матбуот маркази, Тошкент шаҳар округ сайлов комиссияси фаолияти билан танишди.